Lucas 3 - Holy Bible [Aymara Bible 1997] - (Luc 3)\nAnás, Caifás jupanacajj jilïr sacerdotenacäpcäna, ucapachaw Diosajj Juanarojj wasaran parläna, Juanasti Zacariasan yokapänwa.\nJuanasti Jordán jawira thiyanacsti k'al muytäna, jakenacaru: “Bautisasipjjam, jan wali luräwinacamatsti arrepientisipjjam, juchanacamajj perdonatäñapataqui” sasa.\nAcasti lurasïnwa cunjämatejj Isaías profetajj kellkawaycatayna uqhamarjama: “Wasaran mä chekat maynin art'asitapaw ist'asi: ‘Tatitun thaquip waquichapjjam; chekäqui uca thacjja jist'arapjjaraquim.\nTake p'iyanacasa phokhantatäniwa, take kollunacasa, lomanacasa pampachatäniwa, uqhamaraquiw muyu muyu thaquinacas chekachatäniwa, moko moko thaquinacasa qhusqhachatäniwa.\nCunapachatï jakenacajj Juanampi bautisayasiri mistunipcän ucqhajja, Juanajj jupanacarojj sänwa: —¡Catari casta jan wali jakenaca! ¿Qhitiraqui jumanacarusti yatichapjjtamsti Diosan jach'a colerasiñapat jaltañsti?\nSum sarnakapjjam, jumanacan arrepientisitanacamjja khanpacha uñacht'ayapjjañamataqui. Ucatsti janirac jumanaccamajj sapjjamti: ‘Nanacajj Abrahaman wawanacapäpjjtwa’ sasa. Sapjjaracsmawa, Diosajj aca kalanacatsa Abrahaman wawanacapjja sartayaquispawa.\nJichhasti hachajja niyaraquiw kokanaca phat'suñataqui uscuta, take jan suma achur kokajja phat'sutawa ucatsti ninar phichantatawa —sasa.\nUcatwa jakenacajj juparu jisct'apjjaraquïna: —Uqhamajj ¿cuns lurapjjäjja? —sasa.\nUqhamaraquiw yakhep impuesto cobriri jakenacajj jutapjjaraquïna bautisayasiñataqui, ucat Juanaru jisct'apjjäna: —Yatichiri, ¿cuns nanacajj lurapjjäjja? —sasa.\nJuanasti jupanacarojj sänwa: —Cuntejj leyejj sisqui ucat juc'ampjja jan cobrapjjamti —sasa.\nUqhamaraquiw yakhep soldadonacajj jisct'apjjäna: —Nanacasti, ¿cuns lurapjjaraquëjja? —sasa. Jupasti saraquïnwa: —Jan qhitirus cunsa aparapjjamti, nuwampisa, ni c'arintasasa cuntejj jan lurqui ucatjja. Jumanacasti pagonacamampejj cusisitaquïpjjam.\nJakesti: “Inas Juanajj Cristöchi” sasaw wal suyt'asipcäna.\nJuanasti takeruw saraqui: —Nayajj chekpachan umampiw bautisapjjsma, ucampis mayni jutqui ucajja Kollan Ajayumpi, ninampiraquiw bautisapjjätam. Jupajj nayat sipans juc'amp ch'amaniwa, nayasti janiraquiw asquïcti wisqhu t'isnup jararañataquisa.\nJupasti niya wayrachayiri ayt'ataraquiwa jipit trigo k'omachañataquejja. Trigsti pirwaruw apthapini, ucampis jipjja jan jiwarir ninaruw phichantani —sasa.\nUqham yakha walja ewjjanacampi churasinwa Bautisiri Juanajj suma yatiyäwinacjja jakerojj yatiyäna.\nUcjjarusti Herodes marca apnakerejj juchañchataraquïnwa jupan Felipe jilapan Herodías warmipamp warmt'asitapata, uqhamarac yakha jan wali luratanacapampita.\nHerodesasti jupar ist'camayajja, mä jan walimp lurascaquïnwa: Juanarojj carcelaruw apantayaraquïna.\nJuanajj take jakeru bautisascäna ucapachajja, Jesusajj bautisataraquïnwa; ucatsti jupa oración lurquïpanwa alajjpachajj jist'artäna.\nKollan Ajayuwa jupjjaru sarakaniraquïna khanpacha mä palomar uñtata, ucatsti mä aruw alajjpachat ist'asïna: “Jumätaw nayan munat Wawajjajja, cawquïrirutejj nayajj ajlliscta ucajja.”\nJesusajj quimsa tunca maranjamänwa, lurañap kalltcäna ucqhajja. Amuyatatjja jupajj Josean yokapänwa. Joseasti Elí chachan yokapänwa,\nElisti Matatan yokapänwa, Matatasti Levin yokapänwa, Levisti Melquin yokapänwa, Melquisti Janan yokapänwa, Janasti Josean yokapänwa,\nJoseasti Matatiasan yokapänwa, Matatiasasti Amosan yokapänwa, Amosasti Nahuman yokapänwa, Nahumasti Eslin yokapänwa, Eslisti Nagain yokapänwa, Nagaiasti Maatan yokapänwa.\nMaatasti Matatiasan yokapänwa, Matatiasasti Semeian yokapänwa Semeiasti Josean yokapänwa, Joseasti Judan yokapänwa,\nJudasti Joanán yokapänwa, Joanasti Resan yokapänwa, Resasti Zorobabelan yokapänwa, Zorobabelasti Salatielan yokapänwa, Salatielasti Nerin yokapänwa,\nNeristi Melquin yokapänwa, Melquisti Adin yokapänwa, Adisti Cosaman yokapänwa, Cosamasti Elmodaman yokapänwa, Elmodamasti Erin yokapänwa,\nEristi Jesusan yokapänwa, Jesusasti Eliezerin yokapänwa, Eliezeristi Joriman yokapänwa, Jorimasti Matatan yokapänwa,\nMatatasti Levin yokapänwa, Levisti Simeonan yokapänwa, Simeonasti Judan yokapänwa, Judasti Josean yokapänwa, Joseasti Jonaman yokapänwa, Jonamasti Eliaquiman yokapänwa,\nEliaquimasti Melean yokapänwa, Meleasti Menan yokapänwa, Menasti Matatan yokapänwa, Matatasti Natanan yokapänwa,\nNatanasti Davidan yokapänwa, Davidasti Isaian yokapänwa, Isaiasti Obedan yokapänwa, Obedasti Boozan yokapänwa, Boozasti Salan yokapänwa, Salasti Naasonan yokapänwa,\nNaasonasti Aminadaban yokapänwa, Aminadabasti Adminan yokapänwa, Adminasti Arnin yokapänwa, Arnisti Esroman yokapänwa, Esromasti Faresan yokapänwa, Faresasti Judan yokapänwa,\nJudasti Jacobon yokapänwa, Jacobosti Isaacan yokapänwa, Isaacasti Abrahaman yokapänwa, Abrahamasti Taren yokapänwa, Taresti Nacoran yokapänwa,\nNacorasti Serugan yokapänwa, Serugasti Ragaun yokapänwa, Ragausti Pelegan yokapänwa, Pelegasti Heberan yokapänwa, Heberasti Salan yokapänwa,\nSalasti Cainanan yokapänwa, Cainanasti Arfaxadan yokapänwa, Arfaxadasti Seman yokapänwa, Semasti Noen yokapänwa, Noesti Lamecan yokapänwa,\nLamecasti Matusalenan yokapänwa, Matusalenasti Enocon yokapänwa, Enocosti Jaredan yokapänwa, Jaredasti Mahalaleelan yokapänwa, Mahalaleelasti Cainanan yokapänwa, Cainanasti Enosan yokapänwa,\nEnosasti Setan yokapänwa, Setasti Adanan yokapänwa, Adanasti Diosan wawapänwa.


Génesis 23 - Holy Bible [Aymara Bible 1997] - (Gén 23)\nSara warmisti pataca pä tunca pakallkoni maraw jacawayäna.\nQuiriat-arba sisqui uca chekanwa jiwawayjjaraquïna, Hebrón marcana, Canaán orakena. Abrahamasti warmipan jiwatapatjja wal jacharaquïna, lutt'asiraquïnwa.\nUcatsti cawqhanccäntejj Sara warmin jiwat cuerpopajja, uca chekat mistunisasti, hitita jakenacan ucaruw sari, aqham sasa:\n—Nayajj jumanac taypinjja yakha marcat jutir jakëcta ucasa, mä sepulturay aljt'apjjeta, warmejja imt'asiñataqui —sasa.\nHitita jakenacasti Abrahamarojj sapjjaraquïnwa:\n—Tata, ist'apjjeta, jumajj nanac taypinjja Diosan mä ajllit wawapätawa. Uca laycu warmimarojj cawquïri sepulturarus munta ucar ajllt'asisin imt'asiscaquim, janiraquiw cawquïrisa nanacatjja “Janiw” sapquirismati jumar sepultura churañatjja —sasa.\nAbrahamasti sayt'asisinjja hitita jakenacataquejj alt'asïnwa,\nucatsti aqham saraquïnwa: —Chekpachapunitejj jumanacajj nayan warmejjaru aca chekar imt'asiñajj munapjjsta ucqhajj, Zohar chachan Efrón yokaparuy sarapipjjeta,\nnayaru Macpela chekancqui uca putup alj-jjañapataqui, cawquïritï orakep thiyancqui uca. Nayasti uca putun alapjja pagascäwa, uqhamat nayajj aca chekan sepulturanïñajjataqui —sasa.\nEfronasti uca hitita jakenac taypincascaraquïnwa uca horasajja, ucatsti Abrahamarojj take jakenacana, uqhamarac marca mantaña cheka pasasipcäna ucanacan ist'cañaraquiw aqham saraquïna:\n—Janiw, tata, ist'ita. Nayajj uca orake, uqhamarac uca orakencquis uca putupamppachwa jumar inac chursma. Marca masinacajjas uca arsutajjatjja testigoraquiwa. Imt'asiscaquim uca chekaru warmimarojja —sasa.\nAbrahamasti wasitatwa hitita jakenac nayräjjarojj alt'asi,\nEfronarusti take jakenac nayrakatan aqham saraqui: —¡Tata, achict'asmawa, ist'itaya! Cuna kollktejj uca oraket churäma siscsma ucjja catokt'aquitaya, ucat warmejjarojj uca chekaru imt'asjjä —sasa.\nEfronasti ucjjarojj saraquïnwa:\n—Ist'ita, tata. Uca oraken alapajj pusi pataca sencillo kollkenacawa. Janiw jichhajj uca kollket ch'ajjwcañäniti, imt'asiscaquim warmimarojja —sasa.\nAbrahamasti uca alapa pagañjja jaysaraquïnwa, ucatsti hitita jakenacan nayrakatapanwa phokhatpacha pagawayjjäna.\nUqhamatwa Efronan orakepajja, cawquïritejj Macpela chekan, Mamre sisqui ucat inti jalsu tokena, orakemppacha, uca chekan take kokanacamppachajja,\nAbrahaman orakepäjjänwa. Ucatsti hitita jakenacajj testigönwa, uqhamarac marcar mantaña cheka pasasquir jakenacasa.\nUca pasatatsti Abrahamajj Sara warmiparojj Macpela oraken cuna pututejj utjcän ucaruw imjjäna, Mamret inti jalsu tokeru, cawqhatejj Hebrón satäcaraqui uca chekaru, ucasti Canaán orakenquiwa.\nUqhamaw jupajj uca oraketa, uqhamarac uca pututsa dueñöjjaraquïna cawquïrtejj hitita jakenacajj sepulturatac aljcatayna ucata.


Jichhurkamakiw Candidatos jupanakan sutinakapx T.S.E. ukanx katuqapxani | Radio San Gabriel\nJichhurkamakiw Candidatos jupanakan sutinakapx T.S.E. ukanx katuqapxani\nAsamblea Legislativa Plurinacional ukatakix\nViernes, Julio 19, 2019 - 15:25\nAka urunakanx markasanx chhijllawinakaw jak'achasini. Ukakipanx Tribunal Supremo Electoral uksankirinakax jichhurkamakiw Asamblea Legislativa ukatakix Candidatos jupanakan sutinakapx katuqañatakix wakichawayapjixa.\nUkhamakipanx Partidos Políticos tuqinkirinakax jichhur jayp'ukamaw chiqas Candidatos jupanakan sutinakapx purt'ayataxani sawayapxiwa. Yaqhipanakax chhamanthiw purt'ayawayjapxi. Ukañkamax yaqhip Partidos Políticos tuqinkirinakax chhaxthaptawinakas utjawakiw sawayapxiwa\nTotal visitas : 2121345


Génesis 23 QA97 - Sara warmisti pataca pä tunca - Bible Search\nSara warmin jiwjjatapa\n1Sara warmisti pataca pä tunca pakallkoni maraw jacawayäna. 2Quiriat-arba sisqui uca chekanwa jiwawayjjaraquïna, Hebrón marcana, Canaán orakena. Abrahamasti warmipan jiwatapatjja wal jacharaquïna, lutt'asiraquïnwa. 3Ucatsti cawqhanccäntejj Sara warmin jiwat cuerpopajja, uca chekat mistunisasti, hitita jakenacan ucaruw sari, aqham sasa:\n4—Nayajj jumanac taypinjja yakha marcat jutir jakëcta ucasa, mä sepulturay aljt'apjjeta, warmejja imt'asiñataqui —sasa.\n5Hitita jakenacasti Abrahamarojj sapjjaraquïnwa:\n6—Tata, ist'apjjeta, jumajj nanac taypinjja Diosan mä ajllit wawapätawa. Uca laycu warmimarojj cawquïri sepulturarus munta ucar ajllt'asisin imt'asiscaquim, janiraquiw cawquïrisa nanacatjja “Janiw” sapquirismati jumar sepultura churañatjja —sasa.\n7Abrahamasti sayt'asisinjja hitita jakenacataquejj alt'asïnwa, 8ucatsti aqham saraquïnwa:\n—Chekpachapunitejj jumanacajj nayan warmejjaru aca chekar imt'asiñajj munapjjsta ucqhajj, Zohar chachan Efrón yokaparuy sarapipjjeta, 9nayaru Macpela chekancqui uca putup alj-jjañapataqui, cawquïritï orakep thiyancqui uca. Nayasti uca putun alapjja pagascäwa, uqhamat nayajj aca chekan sepulturanïñajjataqui —sasa.\n10Efronasti uca hitita jakenac taypincascaraquïnwa uca horasajja, ucatsti Abrahamarojj take jakenacana, uqhamarac marca mantaña cheka pasasipcäna ucanacan ist'cañaraquiw aqham saraquïna:\n11—Janiw, tata, ist'ita. Nayajj uca orake, uqhamarac uca orakencquis uca putupamppachwa jumar inac chursma. Marca masinacajjas uca arsutajjatjja testigoraquiwa. Imt'asiscaquim uca chekaru warmimarojja —sasa.\n12Abrahamasti wasitatwa hitita jakenac nayräjjarojj alt'asi, 13Efronarusti take jakenac nayrakatan aqham saraqui:\n—¡Tata, achict'asmawa, ist'itaya! Cuna kollktejj uca oraket churäma siscsma ucjja catokt'aquitaya, ucat warmejjarojj uca chekaru imt'asjjä —sasa.\n14Efronasti ucjjarojj saraquïnwa:\n15—Ist'ita, tata. Uca oraken alapajj pusi pataca sencillo kollkenacawa. Janiw jichhajj uca kollket ch'ajjwcañäniti, imt'asiscaquim warmimarojja —sasa.\n16Abrahamasti uca alapa pagañjja jaysaraquïnwa, ucatsti hitita jakenacan nayrakatapanwa phokhatpacha pagawayjjäna. 17Uqhamatwa Efronan orakepajja, cawquïritejj Macpela chekan, Mamre sisqui ucat inti jalsu tokena, orakemppacha, uca chekan take kokanacamppachajja, 18Abrahaman orakepäjjänwa. Ucatsti hitita jakenacajj testigönwa, uqhamarac marcar mantaña cheka pasasquir jakenacasa.\n19Uca pasatatsti Abrahamajj Sara warmiparojj Macpela oraken cuna pututejj utjcän ucaruw imjjäna, Mamret inti jalsu tokeru, cawqhatejj Hebrón satäcaraqui uca chekaru, ucasti Canaán orakenquiwa. 20Uqhamaw jupajj uca oraketa, uqhamarac uca pututsa dueñöjjaraquïna cawquïrtejj hitita jakenacajj sepulturatac aljcatayna ucata.


Bibliat apst’ata sarnaqäwinaka: Wawanakaruw munasïna - Aka chiqax Jehová Diosan Qhanañchirinakapankiwa\nJESUSAX jisk’a yuqallar qhumantaski uk uñtma. Jupax wawanakar wal munasi. Uñch’ukisipki uka jaqinakax apostolanakapawa. ¿Jesusax kamspachas uk yattati?\nWali jaya saräwitwa Jesusampi apostolanakapampix kutt’anisipkäna. Thakinxa jiskhisisaw apostolanakapax jutapxäna. Ukatwa purinxasax Jesusax akham jiskt’äna: ‘¿Kuna tuqitsa thakin jiskhisipxta?’ sasa. Jesusax yatiskänwa kuna tuqitsa jiskhisisipkän ukxa. Ukampis apostolanakax arsupxanit janich uk yatiñatakiw jiskt’äna.\nApostolanakax janiw kamsapkänsa, kunattix thakinxa khitis jilïrispax uka tuqitwa parlasipkäna. Yaqhipanakax mayninakat sipansa wali aytat jilïriñwa munapxäna. ¿Ukham amuyañax janiw walïkit sañatakixa Jesusax kamachänsa?\nMä wawaruw jawsäna, ukat nayraqataruw sayt’ayäna. Ukat akham sasaw arkirinakaparux säna: ‘Ak sum yatipxañamawa: Janitï wawanakjam tukupkätaxa, janiw Diosan apnaqäwipar mantapkätati. Khititï wawjam tukki ukaw Diosan apnaqäwipanxa jilïrixa’ sasa. ¿Kunatsa ukham sispachän uk yattati?\nJisk’a wawanakaxa janiw taqit sipan jilïriñ munapkiti, ni wali aytatäñsa munapkiti. Ukatwa apostolanakapax yatiqapxañapäna wawanakjam sarnaqaña, janiw jiskhisipxañapäkänti jilïriñatsa ni aytatäñatsa.\nJesusaxa yaqhürunakasa wawanakar munasitapxa uñacht’ayarakikïnwa. Mä qhawqha phaxsitxa, Jesusar uñjapxañapatakiw awk taykanakax wawanakapar irpanipxäna. Apostolanakapax janiw jak’achasiyañ munapkänti. Ukampis Jesusax akham sänwa: ‘Wawanakax jutasipkpan jan jark’xasipxamti, kunattix Diosan apnaqäwipax jupanakjam jaqinakankaniwa’ sasa. Ukatwa wawanakarux qhumantäna, ukat bendicirakïna. ¡Jesusax wawanakar wal munasïna uka tuqit yatiñax wali askiwa!, ¿janichä?\nJaya saräwit kutt’anisipkäna ukhaxa, ¿kunatsa apostolanakax jiskhisipxäna?\n¿Kunatsa Jesusax mä wawar jawsasin apostolanakan nayraqatapar sayt’ayäna?\n¿Kuna tuqitsa apostolanakax wawanakjamäpxañapänxa?\nMä qhawqha phaxsi pasatatxa, ¿wawanakar munasitapxa kunjamsa Jesusax uñacht’ayäna?\nLiyt’añamawa Mateo 18:1-4.\n¿Kunatsa Jesusax uñacht’äwinakampi yatichäna? (Mat. 13:34, 36; Mar. 4:33, 34.)\nLiyt’añamawa Mateo 19:13-15.\nDiosan Apnaqäwipan bendicionanak katuqañ munasaxa, ¿kunanaksa wawanakat yatiqasiñasa? (Sal. 25:9; 138:6; 1 Cor. 14:20.)\nLiyt’añamawa Marcos 9:33-37.\n¿Taqit sipansa jilïriñ munañ tuqitxa Jesusax kamsasas arkirinakapar yatichäna? (Mar. 9:35; Mat. 20:25, 26; Gál. 6:3; Fili. 2:5-8.)\nLiyt’añamawa Marcos 10:13-16.\n¿Jesusarux khitinakasa jak’achasipxänxa, kunsa irpir chuymaninakax ukat yatiqasipxaspa? (Mar. 6:30-34; Fili. 2:1-4; 1 Tim. 4:12.)\nDivorciota ukat wawanakar munasiñampit yatichäwi\nJesusasa discipulonakapasa janiw wawanakarojj mä kikpak uñjapkänti ¿kunatsa?


Josué 5 - Holy Bible [Aymara Bible 1997] - (Jos 5)\nJordanat inti jalanta token utjiri, amorreos sat marcan reyipajj ist'ataynawa uqhamarac Mediterráneo sat jach'a kota jac'an utjiri cananeos sat marcan reyipas ist'araquitaynawa cunjämtejj Tatitojj Jordán jawir wañt'aycatayna Israel marcapan pasaniñapcama uca, ucatsti wal ajjsarapjjäna Israel marcampi nuwasiñjja.\nUcapachaw Diosajj Josué chacharojj saraquïna: “Jumasti kalat cuchillonac lurasim; wastat israelit jakenacaru circuncidaraquim” sasa.\nUqhamaw Josué chachajj Diosaru ist'asina israelitanacarojj circuncidäna Aralot sisqui uca kolluna.\nJosué chachasti uqhamwa luräna Egipto marcat mistunipcatayna uca guerran nuwasir jakenacajj thaquin jutcasina wasaran jiwarjjapjjatap laycu.\nTake Egiptot mistunir jakenacasti circuncidatcamaquïpjjänwa; cawquïrinacatï wasaran jutcasina nacipcän ucanacajj janiw circuncidatäpcänti.\nCunjämatï israelit jakenacajj pusi tunca maranaca wasaran sarnakapjjänjja ucatsti cawquïri jakenacatï nuwasiñataqui ajllitäpcän uca jakenacajj, Egipto marcat mistunisajj takeniw thaquin jiwarjjapjjäna. Uca jakenacasti janiw Diosarojj ajjsartapcänti, ucatwa Diosajj jupanacarojj jan uñjaycänti cawquïri oraktï churapjjämaw siscatayna uca orakjja, uqhamaraqui cawquïri orakentï leches misq'is umjam jalcän uca orake.\nUcatwa Diosajj israelit jaken wawanacaparu ajllitayna, ucatsti Josué chachajj jupanacaruw circuncidäna, aca jakenacasti janiw circuncidatäpcataynati saräwincapjjatap laycu.\nCunapachatejj israelitanacajj take circuncidatäjjapjjän ucqhajj, jupanacajj campamentonac kamarapjjäna, uqhamata take circuncidatanacajj c'umarachasiñapcama.\nUcatsti Diosajj Josué chacharojj sänwa: “Aca lurasinwa jumanacat apakjjapjjsma Egipto marcan p'enkapa” sasa. Ucatwa uca chekarojj Gilgal sat sutini jichhürcama.\nIsraelitanacajj Gilgal sat chekaruw puripjjäna, ucatsti phajjsit tunca pusini urunac sarakataruw jupanacajj Pascua fiesta amtapjjäna, Jericó marca thiyana.\nPascua fiesta urusti israelit jakenacajj jan levaduran t'ant'a, uqhamarac trigo jamp'ita ucac mank'apjjäna, uca khepa urutsti yaputa achcäna ucaraqui mank'jjapjjäna.\nUcatsti Diosajj janiw maná sat mank'jja juc'ampi apayancjjänti, israelitanacasti cuntejj Canaán oraken achcänjja ucacwa uca marajj mank'apjjäna.\nMä urojj Josué chachajj Jericó marca jac'ancasina, jupan nayräjjaparojj mä jakew uñstäna mä espada ayt'ata. Josué chachasti uc uñjasajj mäquiw uca jake jac'aru maqhatäna aqham jisct'asa: —¿Jumasti nanac castätati jan ucajj timajjätacha? —sasa.\nUca jakesti saraquïnwa: —Janiw nayajj cawquïrictsa, nayasti juttwa Diosan ejercitop toketa —sasa. Ucatsti Josué chachajj p'ekep oraker alt'asin jisct'äna: —¿Cun sasas Diosajj sirvirip qhitanitu? —sasa.\nDiosan ejercitopan jilïripasti aqham sänwa: —Wisqhum cayumat apsusim, cawqha chekarutï tact'cta ucqhajj kollanawa —sasa. Ucatsti Josué chachajj uqhamwa luräna.\nJosué 1 / Jos 1\nJosué 2 / Jos 2\nJosué 3 / Jos 3\nJosué 4 / Jos 4\nJosué 5 / Jos 5\nJosué 6 / Jos 6\nJosué 7 / Jos 7\nJosué 8 / Jos 8\nJosué 9 / Jos 9\nJosué 10 / Jos 10\nJosué 11 / Jos 11\nJosué 12 / Jos 12\nJosué 13 / Jos 13\nJosué 14 / Jos 14\nJosué 15 / Jos 15\nJosué 16 / Jos 16\nJosué 17 / Jos 17\nJosué 18 / Jos 18\nJosué 19 / Jos 19\nJosué 20 / Jos 20\nJosué 21 / Jos 21\nJosué 22 / Jos 22\nJosué 23 / Jos 23\nJosué 24 / Jos 24


Génesis 35 - Holy Bible [Aymara Bible 1997] - (Gén 35)\nDiosasti Jacoborojj sänwa: “Sartasim, ucatsti Betel chekaru jacasir sarjjam. Ucanwa mä altar luräta, cawquïri Diosatejj, Esaú jilamat jaltcayäta, ucqhajj uñstctam uca Diosaru” sasa.\nUqhamasti Jacobojj familiaparu, uqhamarac jupampi chica jacapcäna ucanacarusti sänwa: —Take yakha diosanacatejj jumanac taypin utjqui ucanacjja apanucupjjam, cuerppacha jarekasipjjam ucatsti yakha isinacampi uchasipjjam.\nJanc'aqui Betel oraker sarjjañäni, ucanwa nayajj mä altar sayt'ayä cawquïri Diosatejj nayaru llaquisiñ horasajjan yanapquitäna, uqhamaraqui cawquirutejj sarcta ucan nayampi chicäcaraquïna uca Diosar yupaychasa —sasa.\nJupanacasti take uca yakha diosanacjja Jacoboruw catuyjjapjjäna, uqhamarac jinchunacapan utjcän uca aretenacsa, Jacobosti ucanacjja encinas sat mä koka c'uchuruw allintjjäna, Siquem jac'ana.\nCunapachatejj jupanacajj sarjjapjjäna ucapachasti, Diosajj uca yakha marcanacarojj wali ajjsarañanaca churäna, ucatwa jupanacajj jan Jacobon wawanacaparojj arctapcänti.\nJacobompi, uqhamarac jupampi chica sarapcänsa uca jakenacampisti Luz sat marcaruw puripjjäna, mä sutipasti Betel sataraquïnwa, ucasti Canaán oraken jicjjatasi.\nUcanwa mä altar sayt'ayäna, uca chekarusti El-Betel sasaw suticharaquïna, cunapachatejj jupajj jilapat jaltcäna ucqha, Diosajj uca chekan uñstatap laycu.\nUcanwa Rebecar uñjiri Débora warmejj jiwjjaraquïna, encinas sat mä koka c'uchuruw imjjapjjäna, Betel jac'ana. Jacobosti uca chekarojj “Jachañ encina” sasaw sutichäna.\nCunapachatejj Jacobojj Padan-aram toket cuttanjjän ucqhajj Diosajj juparojj wasitatwa uñstäna, ucatsti,\naqham sasaw bendiciraquïna: “Jumajj ‘Jacob’ satätawa, ucampis jichhajj janiw uqham satäcjjätati; jichhat ucsarojj sutimajj ‘Israel’ satäniwa” sasa.\nYakha suti uchasinjja, Diosajj sascaquïnwa: “Nayätwa take ch'amani Diosajja, wawanacamasa, wawanacaman wawanacapasa waljapunïpan. Jumatwa mistuni mä marca, uqhamarac walja marcanaca, wawanacamatsti reyinacaw mistuni.\nAbrahamaru, Isaacaru churcta uca oraksti, jumaruw churaracsma, ucjjarusti wawanacamaruw churaraquï” sasa.\nCunapachatejj Diosajj Jacobompi parlcatayna uca chekat sarawayjjäna ucqhasti,\nJacobojj mä kala ittasin sayt'ayäna mä pilarar uñtata, cawqhantejj Diosajj juparu parljjaycatayna uca chekaru, ucatsti Diosaruw loktjjäna aceitempi, vinompi warjjatt'asa.\nUca chekarusti Jacobojj Betel sasaw sutichäna.\nUcatsti Betel sisqui uca chekatjja sarjjapjjänwa, ucampisa Efrata sisqui uca chekatjja jayancasipcänwa, ucapachaw Raquelajj wawachasi, ucatsti wawachasiñapanjja janiw walt'cänti jan ucasti wali ch'ama tucüna.\nWali ch'ama tucuñ horasansti, partera warmejj saraquïnwa: “Jan ajjsaramti, mä yokall wawampi wawachastajja” sasa.\nUcampisa jupajj jiwirjamäjjänwa, niya jiwañampëjjasinsti Benoni sasaw wawarojj sutichäna, ucampis awquipajj Benjamín sasaraquiw sutichäna.\nUqhamaw Raquelajj jiwjjäna, Efrata sisqui uca thaquiruw imjjapjjäna, ucasti jichhajj Belenäjjewa.\nJacobosti uca sepultura patjjarojj mä amtasiñ perka sayt'ayäna, uca perkaraquiw jichhürcama Raquelan sepulturapjja uñacht'ayasqui, mä señäljama.\nIsraelasti sarascaquïnwa, ucatsti Edar torret juc'ampi qhuri chekaruw carpanacapa sayt'ayapjjaraquïna.\nMä uru Israelajj uca chekan jaccäna ucqhajja, Rubenajj Bilha warmin ucaruw saratayna, ucatsti ucampiw iquintatayna, uca warmisti awquipan uñt'atapänwa. Uc yatisinsti Jacob awquipajj walpun colerasïna. Jacobon wawanacapajj tunca payanïnwa.\nLeampi wawanacanïpcän ucanacasti acanacänwa: Rubén, jilïri yokapa; Simeón, Leví, Judá, Isacar, Zabulón ucanaca.\nRaquelampi wawanïcän ucanacasti acanacaraquïnwa: Joseampi, Benjaminampi.\nRaquel warmin Bilha sat esclavapampi wawanïcän ucanacasti acanacänwa: Dan, uqhamarac Neftalí ucanaca.\nUcjjarusti Lean Zilpa sat esclavapampi wawanïcän ucanacasti, acanacaraquïnwa: Gad, uqhamarac Aser ucanaca; ucanacänwa Jacobon wawanacapajja, cawquïrinacatejj Padan-araman nacipcatayna ucanacajja.\nJacobosti Isaac awquipar uñjiriw Mamre sisqui uca chekar saräna, cawquïri marcatï Arba, jan ucajj Hebrón satäcaraqui ucaru. Ucanwa Abrahamasa, Isaacas jacapjjänjja.\nCunapachatejj jiwjjän ucqhasti Isaacajj pataca quimsakallko tuncani maranëjjänwa.\nCunapachatejj sinti chuymanëjjän ucapachaw nayra awquinacapampi jiquisiri sarjjäna, Esaú, uqhamarac Jacob yokanacapaw imt'ayjjaraquïnjja.


Éxodo 23 QA97 - “Jan c'ari arunacjja parlamti, janirac - Bible Search\nAsqui lurañataqui leyinaca\n1“Jan c'ari arunacjja parlamti, janirac c'ari arunac parliri jakerus arjjatasin yanapt'amti.\n2“Janiw arcätati ñankha luririnacarojja, jupanacajj waljanïpcchi ucasa; arsüwimansti chekaparu arsuraquim jan jupanacar jaysasa. 3Uqhamaraqui chekaparu uñjañansti janiw pobrenacatsa arjjatasïtati.\n4“Uqhamarac enemigoman chhakhat vacapsa, asnopsa jicjjatasajja irparapjjätawa. 5Janiw armasïtati qhititejj uñisctam ucaru yanapt'añjja. Cunapachatejj asnopsa cargampi att'at uñjäta ucajja uca asnota carga apakasina yanapt'ätawa.\n6“Pobre jaken ch'ajjwañapansti janiw chekaparu arsusitanacapjja jan waliru k'ewïtati.\n7“Jithektätaw c'ari parlañanacatjja, uqhamarac jan juchani asqui jakerojja janiw jiwayätati; nayasti juchanirojja janiwa uñjcäti janis juchanïcaspa uqhamar uñtatjja.\n8“Janipuniw kollke chilltatajj catokasïtati, uca kollkesti chekapar uñjiri jakerojja janis uñjcaspa uqhamwa tucuyi; ucatsti cunatejj cheka asquïqui ucarojja janiw walt'ayquiti.\n9“Janiraquiw jaya marcanquirirojj t'akhesiyätati, jumanacasti Egiptonjja jaya marcanquir jakenacäpjjaraquiyätawa uca laycusti yatipjjtawa yakha marcanjja cunjämatejj jacañäqui ucjja.\n10“Sojjta marawa yapuchäta, uqhamarac cosechanacamsa apthapiraquïta. 11Ucampis pakallköri maranjja janiw yapuchätati, jan ucasti jaytätawa samarañapataqui, uqhamata marcamancqui uca pobre jakenacasa, pampa animalanacasa yapun jilt'qui ucanaca mank'asipjjañapataqui. Uca quipcaraquiquiw luraraquïta uva yapunacamampisa, uqhamarac olivo sat aceituna achur kokanacampisa.\n12“Sojjta urunwa take cuna lurañanacamsa luräta, ucampis pakallko urunjja samarätawa, uqhamata vacamasa, asnomasa samarañapataquiraqui, uqhamarac sirvirimasa, jaya marcanquirisa samarasa ch'ama catjjatañapataqui.\n13“Cunanactejj sapcsma ucanacjja phokhätawa, ucampis jumanacajja lacanacamampejj janipuniw arsupjjätati yakha diosanacan sutipjja.\nQuimsa jach'a fiestanaca\n14“Nayaru jach'ar aptañataquisti maranjja quimsa cutiw fiesta luräta. 15Lurätawa jan levaduran t'ant'a mank'añ fiesta, ucsti lurätawa cunjämtejj nayajj siscsma uqhamarjama. Aca fiesta lurasinsti pakallko uruwa jan levaduran t'ant'jja mank'äta. Uqhamsti lurätawa Abib sat phajjsina, uca phajjsinwa Egiptota mistuntajja. Ucampis aca fiestanjja janiw qhitisa jan cunsa apanisajj uqhamaqui nayar uñstirejj jutañapäquiti.\n16“Ucjjarusti luraraquïtawa fiestjja cosecha apthapiñ kalltañataqui, cunapachatejj yapunacamata nayrïr achunaca apscäta ucqha. Ucjjarojj luraraquïtawa fiestjja mara tucusiru, cunapachatejj jumajj yapunacamata take cosecha apthapiña tucuyjjäta ucqha.\n17“Take chachanacasti maranjja quimsa cutiw jutapjjañapa Tatitur uñstirejja.\n18“Jumasti uywanac sacrificio loktasinsti, janiwa wilapjja loktitätati levadurampi lurat t'ant'ampjja, uqhamarac janiw liq'ipsa imaraquïtati khepärmanthitaquejja.\n19“Uqhamaraqui yapumana nayrïri suma achunacapsti Tatitu Diosamana temploparuw apäta. Ucampis cabriton aychapjja janiw taycapan lechepampjja wallakeyätati.\nDiosajj, angelapa qhitani Israel marcar irpañapataqui\n20“Nayasti angelajjwa juman ucaru qhithanëjja, ucatsti jupawa imätam thaquinjja, uqhamarac irparaquïtam cawqha oraktejj waquicharapcsma ucqharu. 21Jupatsti, jumajj janiw sarakätati, juparuraqui jaysam, jan jupataquejj sayt'asimti, jupasti nayan sutejjaruwa take cunsa luri, uca laycusti jumanacarojj juchanacamatjja janiw perdonapcätamti. 22Ucampis jumatejj jupan arunacap ist'asina jaysäta, uqhamarac cunanactejj sapcsma ucanacsa luraraquïta ucajja, nayawa uñisirinacaman enemigopäyäjja, uqhamaraqui nayajja janiwa muncaraquïti qhitinacatejj jan munapctam ucanacarojja. 23Nayan angelajjawa jumat nayra sarani, ucatsti jupawa irpätam amorreonacana, hititanacana, ferezeonacana, cananeonacana, heveonacana, uqhamarac jebuseonacana orakenacaparojja, nayasti jupanacarojj tucjäwa. 24Ucampis uca marcanacajj cuna jan walinactejj lurqui ucanacjja janiraquiw luraraquïtati. Jumasti diosanacaparojj janiw quillt'asisa yupaychätati, jan ucasti uca diosanacapjja p'aquinokasaw tak tucjäta; uqhamarac jach'a kalanacapsa. 25Jumasti Tatitu Diosamaruquiw yupaychäta, jupawa jumanacarojj bendicipjjätam t'ant'sa, uqhamarac umsa.\n“Nayasti take usunacwa jumanacatjja apakapjjäma. 26Uqhamaraqui marcamanjja janiw mä warmisa sullurejj utjcaniti, ni jan wawachiri warmisa utjcaniti. Nayasti jacañwa yapt'äma urunacamajj phokhasiñapcama.\n27“Nayasti juman nayrakatamanquirinacarojja ajjsaraña, wararis llaquisiñwa apayanëjja. Uqhamarac kawkha marcanactejj pasawaycäta ucanjja nayajj uñisirinacamarojj juma nayrakatatjja jaltayäwa. 28Juman nayrakatamsti avispa sat mich'isir lak'onac qhitä, ucawa alisnucuni heveonacaru, cananeonacaru, uqhamarac heteonacarusa. 29Nayasti juman nayrakatamatjja uca jakenacjja janiw mä maranacti alisnuccäjja, ucat orakejj jan mayjäñapataqui, uqhamarac kollunquir animalanacas phokhantas jumanacaru jan wali lurañapataqui. 30Nayajja jupanacarojj juc'at juc'atacwa alisnucuscäjja, jumajja walja mirantasa orake catuntasiñamcama. 31Catuscäta uca orakeman korpapajja aqhamäniwa: Mar Rojo sat kotata filisteonacan Mar Mediterráneo sat jach'a kotapcama, ucqhatsti Arabia ucsa wasarata Eufrates sat jawircama. Ucampis nayajja amparamaruw catuysma uca orakenacan jaquir jakenacarojja jumawa ucatjja alisnucütajja jan jac'amancapjjañapataqui.\n32“Jumasti, janiw jupanacampejj mä suma amtäwir mantätati, ni diosanacapampisa. 33Uqhamaraqui jupanacjja janiw kheparayätati marcam taypina jacañapataqui, jupanacasti naya contraw jucha lurayapjjeristam, diosanacaparu yupaychasa, uqhamatwa jumajj chhakhañaru purisma.”


—Nayajj ist'twa israelitanacan jan wali parlapjjatanacapjja. Ucampis jumajj parlam aqham sasa: ‘Acat jayp'urusti jumanacajj aychwa mank'apjjäta, uqhamarac arumanthi alwatasti t'ant'araqui mank'apjjaraquïta sist'asiñcama. Uqhamatwa jumanacajj yatipjjäta nayajj jumanacan Tatitu Diosamätajj-jja.’\n Saräwipansti Samaria cheka pasañapänwa. Samaria chek pascasinjja Sicar sat marcaruw puri, Jacobojj José yokaparu herencia orake churcatayna uca chekaru. Ucawjanwa utjäna uma phuju, Jacobon phujupa sata. Jesusajj thac jutcäwin karjatänwa, ucatsti Jacobon phujupjjaruw kont'asi. Ucqhasti niya chica uru horasänwa. Ucancquipansti Samarianquir mä warmiwa uca phujuru purini um apsusiñataqui. Jesusasti warmirojj sänwa: —Um wajjt'ita —sasa. Discipulonacapasti ucchañcamajj mank'añ aliriw sarapjjatayna. Samarianquir warmisti Jesusarojj saraquïnwa: —¿Cunatsa jumajj judiöcasina um mayista naya samaritänarusti? (Samaritanonacajj judionacampejj janiw walincapcänti.) Ucjjarusti Jesusajj saraquïnwa: —Cuntejj Diosajj churqui uctejj yatismajja, uqhamarac qhititejj um mayctam uc yatiraquisma ucajja, jumaw nayarojj um mayitasmajja, nayasti jacquir umwa churaraquirisma —sasa. Warmisti Jesusarojj saraquïnwa: —Tata, janiw cunamp um apsuñamas utjquiti, phujusa wali mankheraquiwa. ¿Cunjämatsa jacquir um churitasma? Nanacan nayra Jacob awquejjaw aca phojjja jaytawayapjjetu; aca pachpa phujutwa jupajj umäna, uca pachparaqui wawanacapasa, uywanacapasa. ¿Jumasti jupat sipansa juc'ampïsmati? —sasa. Jesusasti saraquïnwa: —Qhitinacatejj aca umat umapqui ucanacajj wasitampis pharjayasiscaquiniwa. Ucampis qhititejj naya churcta uca umat umcani ucajja, janiw mayampis pharjayascjjaniti. Cawquïr umtejj nayajj churcta ucajja jupa pachpanwa jalsuni wiñay jacañ churañataqui. Ucjjarusti warmejj saraquïnwa: —Tata, uca umay churita, jan mayampis pharjayasiñajjataqui, ni aca phujuru wasitat um apsur jutascañajjataquisa —sasa. Jesusasti saraquïnwa: —Saram, chachamar jawsanim, ucatsti acar jutam —sasa. Warmisti saraquïnwa: —Janiw chachanïcti —sasa. Jesusasti ucjjarojj saraquïnwa: —Chekacwa sasctajja: ‘Janiw chachanïcti’ sasajja. Ucampis jumanjj pheska chachaw utjäna, jichha utjctam ucasa janiw chachamäquiti. Uca arsutamajj chekaquïsquiwa. Uc ist'asinjja warmejj sänwa: —Tata, amuyatajjatjja mä profetjamaquïtawa. Nayra samaritano awquinacajjajj acana, aca kollunwa Diosar yupaychapjjerïna, ucampis jumanac judionacajj sapjjtawa ‘Jerusalén marcawa yupaychañ chekajj’ —sasa. Jesusasti saraquïnwa: —Warmi, ac siscsma ucajj chekawa, jan aca kollur ni Jerusalenar sarasin Diosar yupaychaña horasajj niyaw purinini. Jumanac samaritanonacajj yupaychapjjtaw jan yatisina, ucampis nanacajj yatipjjtwa yupaychatanacajj-jja; khespiyasiñasti judionacatwa juti. Ucampis horasajj puriniwa, anchhichhawa, Awquiru chekpach yupaychirinacajj Ajayun, uqhamarac cheka cancañampin yupaychapjjani. Awquejj uqhamwa yupaychayasiñ muni. Diosajj Ajayuwa, qhitinacatejj jupar yupaychapqui ucanacajja Ajayuna, uqhamarac cheka cancañampina yupaychapjjañapawa. Ucjjarusti warmejj saraquïnwa: —Nayajj yattwa Cristo sutini Mesiasan jutañapa; cunapachatejj jupajj jutcani ucqhawa take cun yatichistani —sasa. Jesusasti juparojj saraquïnwa: —Ucajj nayätwa, qhititejj jumamp parlqui uca. Uqhamäquïpanwa discipulonacapajj purinipjjäna. Jesusar mä warmimp parlquiri uñjasinjja muspharapjjewa. Ucampis janiw qhitis jisct'añataquejj ch'amanïcänti cuntejj uca warmimp parlcäna ucjja. Ucatsti uc ist'asinjja warmejj uma wayuñap jaytasinwa marcarojj jali, ucatsti jakenacaruw yatiyaraquïna: —Jutapjjam uñjiri, mä chachaw take luratanacajj khanañchitu. ¿Janit Cristöcpacha? —sasa. Ucatsti marcat mistusinjja sarapjjänwa cawqhanccäntejj Jesusajj ucqharu. Ucchañcamasti discipulonacapajj Jesusaruw achict'apjjäna: —Yatichiri, mankt'asimaya —sasa. Jesusasti sänwa: —Nayan mank'añajjajj utjiwa, jumanacajj janiw ucjja yatipctati —sasa. Discipulonacapasti uc ist'asinjja jupanac puraw jisct'asipjjäna: —¿Qhitich mank'a apanirappacha? —sasa. Jesusasti jupanacarojj saraquïnwa: —Nayan mank'ajjajj qhititejj qhitanquitu ucan munañapa, uqhamarac lurañapa phokhañajjawa.\n Jan irnakapjjamti tucusir mank'ataquejja, jan ucasti wiñay jacañ churiri mank'ataqui irnakapjjam. Aca mank'sti naya Jaken Yokapaw churapjjäma, Dios Awquisti nayaruraquiw ajllisitu —sasa. Ucjjarusti jisct'apjjaraquïnwa: —¿Cuns lurapjjerista Diosan munañap phokhañataquejja? —sasa. Jesusasti jupanacarojj saraquïnwa: —Diosajj cawquïrirutejj jupajj qhitanqui ucar iyawsapjjañamwa muni —sasa. Ucatsti jisct'apjjaraquïnwa: —¿Cuna unañchsa uñacht'ayapjjetasma jumar nanacajj iyawsapjjañajjataquejja? ¿Cuns lurta? Nayra awquinacasajja wasaranjja maná t'ant'wa mank'apjjäna, cunjämtï Kellkatanjj sisqui: ‘Diosajj alajjpach maná t'ant'wa churäna’ —sasa. Jesusasti jupanacarojj sänwa: —Khanacwa sapjjsma, janiw Moisesajj alajjpach t'ant'jja churcänti, jan ucasti Awquejjaw chekpach alajjpach t'ant'jja churi. Diosajj t'ant'a churqui ucajja, alajjpachatwa sarakani, jupasti acapacharojj jacañwa churaraqui —sasa. Ucatsti sapjjaraquïnwa: —Tata, uca t'ant'a churapjjapunita —sasa. Jesusasti jupanacarojj sänwa: —Nayätwa jacañ churir t'ant'ajja. Qhititejj nayaru jutqui ucajja, janiw mayampis awtjayascaniti. Qhititejj nayaru iyawsquitani ucajja, janiw mayampis pharjayascaniti.\nVaca aycha uñisiñampi mank'añat sipansa, juc'amp asquiwa munasiñampi ch'ojjñanaca mank'añajja.\nWalja misq'i mank'añajja janiw walïquiti, ucampis wali asquiraquiwa, cunatï ch'amäqui uca yatjjatañajja.\nMank'at jan awtjatäqui ucataquejj, misq'isa janiw sumäcjjeti, ucampis qhititï mank'at awtjatäqui ucataquisti, cuna jarusa mojjsaquiwa.\nJakenacarusa, uywanacarus mank'añ chuririru: qhuyapayasiñapajj wiñayawa.\nCuntï mank'ctan ucajj janiw Diosatjja jayarst'ayquistuti. Janiw mank'asati asquïcañänejja, ni jan mank'asas jan asquïcaraquiñänejja.\n Cuntejj Diosajj lurqui ucajj asquiraquiwa, take ucanacsti catokañasawa Diosar yuspagarasina, Diosan arupampi, oración luratanacampiw ucarojj k'omachi.\n Jesusasti wasitat jakenacar jawsasinjja sänwa: —Taken ist'apjjeta, ucatsti amuyt'asipjjaraquim. Janiw cunas ankat mantasinjja jakerojj k'añuchcaspati, jan ucasti cunatï jaken chuymapat mistojja, ucaw jakerojj k'añuchi. [Jumanacatejj ist'añ munapjjstajja, ist'apjjam.] Jakenac jaytanucjjasinjja Jesusajj utaruw manti. Ucatsti discipulonacapajj juparuw jisct'apjjäna uca uñtasitjjata. Jesusasti jupanacarojj sänwa: —¿Jumanacamppachat jan amuyapcta? Janipuniw cunas ankat mantasinjja jakerojj k'añuchcaspati. Ucajj janiw chuymapar mantquiti, jan ucasti puracaparuquiw manti, ucatsti mistjjaraquiwa —sasa. Uqham sasinjja Jesusajj take mank'asa k'omätap yatiyäna. Ucatsti sascaquïnwa: —Cunatejj jaken chuymapat mistquis ucaw jakerojj k'añuchejja. Jaken chuymapatsti jan wali amuyunacaw mistu: wachoka juch luraña, jake jiwayaña, lunthatasiña, jaken yänacap munaña, luraña, sallkjasiña, k'añu luraña, envidiasiña, c'ari arunac apnakaña, jach'a jach'a tucuña, jan amuyunjam sarnakaña. Take ucanacaw chuymatjja mistu, ucaraquiw jakerojj k'añuchi.


Global Voices Aymarata · Martha Valencia Intimayta – Perfilan yanapiri\nTaqpach yanapirinakar uñjama Martha Valencia Intimayta RSS\nlapaka phaxsi 2014 4 Qillqatanaka\nllamayu phaxsi 2014 6 Qillqatanaka\nApthapita 15 anata phaxsi 2011 · 38 Qillqatanaka\tEmail Martha Valencia Intimayta\tQhipa qillqatanaka Martha Valencia Intimayta 7 lakan phaxsi 2015\n21 willka kuti phaxsi 2015\nBangladesh markarux jallupachax puriniwa, p’iqi usu ukatx jiwa jamuqanak apanisaw kusisi Qillqiri পান্থ রহমান রেজা (Pantha) · Asia del Sur Jallu qalltanx phunchhäwinakas lurañjamawa, ukatsti jallux yaqhanakarux janiw jakäwipan walt’aykiti.\nMä jisk’a amuy imt’atajax jichhax katjatawa Qillqiri Indira Cornelio · Citizen Media Viernes urux kimsaqallqukipanx jayp’u tuqirux irnaqir masinakax irnaqawit Mexico markanx mistasipkanwa. SA: – Nayax janiw suykirist utar sarañataki, nayraqatax jariqasiwayaña ukat mä umañ utar saraña...\n2 lapaka phaxsi 2014\nGV Face: chipuntañ jan ukast jan chimpuntaña? Túnez jupan arunakap kunapachatix 2014 chhijllaw qalltki Qillqiri Sahar Habib Ghazi · Medio Oriente & Norte África 9,000 jil candidatos 100 uksat chhijlläwin atipt'asiñatak wakicht'asisipki.\n1 lapaka phaxsi 2014\nMä jan juchan yatxatat jaqiruw Mexico markan jan walt’ayapxi Qillqiri J. Tadeo · Latin America México markanx jan walt'äwix utjaskakiwa: Ernesto Villanueva arxatiri ukat libertad de expresión uksat wali yatxatatawa, jupax Universitaria markan yanqhachataw jikxatasi.\n24 taypi sata phaxsi 2014\nJichhurux Blog Action Day ukan urupawa: Desigualdadtuqit arsuñani Qillqiri Maria Grabowski · Latin America Global Voices ukax aka tantachäwitx nayraqataw chikancht'asini, desigualdad ukxat uñjañataki.\n23 taypi sata phaxsi 2014\nTifón Vongfong ukax pä jiwat ukhamarak paqalltunk usuchjat Japon markan jaytawatana. Qillqiri Nevin Thompson · Asia Oriental Pä ,illon jaqiw jan walt'ayt jikxatasi, jupanakax Okinawa uksankirinakapxanwa.\n28 llamayu phaxsi 2014\n¡Jallalla taykanakan urupa mixe aruna! Qillqiri Eddie Avila · Latin America Taykanakan urupakipanx tarjetas ukanakarux jallallakipan sasinw mixi arun qillqt'apxatayna, mixi arux estado de Oaxaca uksan arst'atawa.\n22 llamayu phaxsi 2014\nInternettuqi yatichawinaka: markanakan radionakataki suma mistuñapataki Qillqiri Eddie Avila · Citizen Media Radio Libres para un curso gratuito en línea ukar chikancht'asim radio comunitarias jall ukanakataki.\n¡Jallalla pankanaka, ukatx injtayatapanaya! Qillqiri Silvia Piovesan · Europa Occidental Asociacionar sapa pank purki ukax akham chimpump qillqatawa: "Esto es un Libro Libre: janiw aljaskis ni akaskisa ".\nPallapallanakax “SOS Venezuela” sataki ukan p’iqinchiriparuw watañ utar jist’antawapxatana Qillqiri Marianne Diaz · Latin America Rodrigo Diamanti jupaw aka "Un Mundo Sin Mordaza" ukan p'iqinchiripaxa.\nGV Face: Mundialtuqit Internet ukan anchit uñacht’äwi Qillqiri Solana Larsen · Latin America ¿Tenemos una nueva hoja de ruta para la gobernanza global de Internet? El Hangout de la semana proviene de la conferencia del Net Mundial en... « Nayrja qillqatanaka


Global Voices Aymarata » Gaddafi: Jiwayañampiw Axsaräyi · Global Voices Aymarata » Print\nJaqukipäw uñt'ayata/apkatata 29 achuqa phaxsi 2011 20:09 GMT 1\t · Qillqiri Amira Al Hussaini (es) ukan jaqukipiri\tMari Carmen Civera, Edwin Quispe\nCategoria-naka: Medio Oriente & Norte África, Libia, Citizen Media, Human Rights, Protesta, Últimas Noticias\nAkasti Libia Markan sartasiwinakapat yatiyawinaka, 2011n tuqit qillqaniwipawa .\nMuammar Al Gaddafi uka dictador jaqixa, martis uruxa telivision estatal tuqiw markachirinakaru arsutayna, ukanxa kulirat kankañap uñicht’ayasitayna, ukjamarak khitinakatix mark apnaqirinakaru saykatapki ukanakar axsarayasina. Akjam sasina: Libia markaxa tukusiniwa kunjamtix Afganistán, Iraq o Somalia markanakax tukuski ukjama. Ukatxa sarakitaynawa: arumanthix thaqhir mistsupxam, mark yanqhachirinak (terrorista) tuqi, ukatxa irpkatapxam aka fuerzas de seguridad tuqinkirinakaru “jiwayañataki”, ukjamat juch uñt’ayañataki. Ukampirus sarakitaynawa: nayax Libia markatx juch jikiskakiwa “qhipha wil ch’aqaqayañkama” ukjam sasina. Ukatxa kunakasta lurawinakasa utjpan aka mark apnaqirinak tuqxa, jiwayataniwa. Juk'ampis arsuskakitaynawa, taqi khitinakatix anqax marka mayacht’atanakampi irnaqapkani, mark apnaqirinak tuqi jan wali lurapkani, yanqhachapkani ukanakax, jiwayatapxaniwa sasina. Aka arsuwixa wali jan amuyu jaqina arsupawa. Libia markachirinakampi uraq pachana twiter tuqinkirinakampi taqi akanakx arkapxatayna. Gadaffi jaqixa mä jan wali jaqxamawa sarti kunapachatixa Libia markaxa jan walina uñjaski ukjamaraki waljani markachirinaka jiwarkipana.\nGadaffi jaqixa mä yanqhachäwi kjitinakatix mark apnaqirinak tuqi arsupki ukanakarux uñicht’ayawayatayna. Ukatxa yaqha lurawinaka paskanxa Libya markanxa ukanakampit arsuwayatayna. Kunawsatixa yaqha mark apnaqirinakaxa jiwayapkataynawa taqi kjitinakatix mark apnaqirirnakaru saykatapkanxa jupanakaru. Ukatxa “mayacht’awix China Markanxa wali kjusanwa, taqi kjitinakatix plaza Tianamen tuqin jikxatasipkanxa ukanakatakixa”. Ukjamakasinxa sarakinwa, arumanthix waynanakaxa tamacht’asipxan turkakiptawi arxatañataki, jupanakpachaxaya qalltapxstaxa, sasaw arst'asiwaykakitayna.\nJanira arskipanxa, yaqhipa twiter apnaqirinakaxa aruskipt’apxanwa maysaru uñtayasinakunawsatix jan ratuki arsunki ukata .\n@acarvin : Gaddafi: mark apnakaña turkakipañataki, jan yanqhachatañataki sayt'asipxama, sasina.\n@acarvin : Gaddafi: wayna jilatanakaruwa janchi masipanakata jithiqayasina yaqha amuyumpi p’iqiru uskuntasina apamuchutayna. Kjitinakatix ch’amanchapki jupanakaxa nuwjasaw juchapa uñicht’ayapxatayna.\n@rania_hafez : Gaddafi: kjitinakatix Libia marka apnaqirinakaru ukjamaraki armanaka aptirinakaru markachirinak tuqxa, jupanakaxa juchapxa mutuyatañapawa jiwayawimpi, ukjam siwa Libia markan kamachipanxa.\n@draddee : Gaddafi: markachirinaka tamacht’añataki ukjamata jupanakax arxatapxañapataki, aski sarnaqawinaka Libia markachirinakaxa uk mayiwayatayna\n@habibh : #Gaddafix jiwayawimpiw markpacharu aka telivision tuqi axsarayiwa…\n@kimo79 : Sum lurkipanxa #Gadaffi jaqixa aka jan wali arsuwimpixa, juk’am mark turkakipañ sartawix nayraqataru sarantañatakiw ch'amañchi, sasaw sawayapxatayna #libya markana.\n@blakehounshell : ¿Kuns ullaraskta?\n@themoornextdoor : ullarasktawa mä panka: janiw kuna qillqatasa utjkiti uka jakjuwinxa utjkarakisa, kuntix jupapacha parlki ukakiw inäski\n@EDSETIADI :uka luqhix ch’uxña pankapa ullaraña qalltaski. Ukaxa janiw kunatakikisa. http://twitpic.com/42m3bt\n@timrylands : Gadaffi jaqixa jichhaxa mä jan amuyuni artista yatichirixaruw amtayitu. Kunawsatix jupax libretajaru calificacion churañapakana ukjapacharu #libia markana http://yfrog.com/h6vdwp \n@acarvin : Gaddafi: janiw nayarus, Libia markarus munapkituti. Mä yanqhachawiwa. Kjititixa armanaka aptkani ukaxa jiwayawimpi juchapa mutuyataniwa.\n@Ssirgany : turkakipasiwa nayra kjisphillupa chhujña panka ullarañataki.\n@iandstone : Gaddafi despotrikaskiwa. ¿Kawkhankis pä kayun achakunakaxa? ¿Pallapallanakaru pä kayun achakukaspasa ukjama saykatasina?\n@tololy : Jichhaxa Gaddafi: “ch'amanakasa aptañani ukjaxa, aptañaniwa kunakitixa uraq pachana kamachinakax utji ukarjama”\n@Raafatology : #Gaddafi siwa “Gaddafixa gloriawa” janiw kuna chillpaktsa, ukjamatwa. #Libya markana\n@rania_hafez : Gaddafi mayiwa markachirinakaruxa marka thakhinakaru mistsupxañapataki, ukata markaru arxatapxañapataki yanqha qullanak tuqi!! (jaqipachpa armanakamp ch'axwañapataki) #libya markana\n@acarvin : Gadaffi: jani apnaqañaniti pallapallanaka markachirinakatakixa, jan ukasti kunawsatix munaski ukja apnaqapxañani. Ukjam siwa uraq pach kamachinakaxa.\n@avinunu : Gaddafi: “Taqpacha ayllunkirinaka ukjamaraki markankirirnakaxa Muammar Gaddafiru munapki mistsupxaniwa marka thakhinakaru\n@acarvin : Gaddafi, ampara aytkasaxa:kjitinakatix fusilanaka apapkana, ukanakarux ch’iyar k’añaskun ventanaparuw churt'apxi.\n@acarvin : Gaddafi: Jumanakatawa aka Comité mayacht’awinakaxa. Libio markarux mayitawa municipionak utt’ayañapataki.\n@nour_odeh : #Gaddafi: uraqpachankirinkaxa larusipxiwa (thuruñchasirinakatxa) jaqinakaxa machaqa municipionaka uñstayapxañanakapa. Ukjamwa sawayi Saif jaqixa. #Libyamarkana\n@ChangeInLibya : yanqhachiwa kjitinakatix juparu “ yanapapki jupanakarusa”, “aka ch’uxña plazanaen”…ukatxa kunxamakantixa pätunka kjipaxa maranxa imata waraqatanakaxa yaticht’asipkaraki:)\n@acarvin : Gaddafi: mark apnaqañ nuwasiwix tukutaxiwa.\n@acarvin : Gaddafi: Libia markaxa qullañ utanakana, oficinanakana, uywa uywañanakana, ukanakankañ muni.\n@nour_odeh : #Gaddafi:1977 maranxa markaruwa churtan apnaqañapataki. Janiwa kuna kun lurañsa yatktanti janiw kuna ch'amaniktansa, Libia markatakwa nuwasisktan. #Libya\n@Dima_Khatib : Gaddafi: yaqhip waynanakaxa lurañ munapxanxa kunjamtix Tunez, Egipto markanxa lurapxana uka pachpa #libya #feb17\n@avinunu : Gaddafixa janiw nayax ch’amanikti mark apnaqañataki, 1977n maranwa Libia markaru churata, marka pachpa apnakasxañapataki.\n@draddee : Gaddafi: jiwasawa nuwastan EE.UU. markampi ukjamaraki Reino Unido tuqimpisa uraqisxana ¿kawkhankapxayatasa? #Libya\n@acarvin : Gaddafi: qullañ utanxa, janiw kjitis suti turkakipañxa amuykanti. ¿Jaqi jiwayanaka kawkhankapjayatasa? ¿kjitis ukjamanak luraña amuyi?\n@avinunu:  Gaddafi sarakiwa kjitinakatix jiwarkana ukanakaxa pallapallanakawa sasina.\n@TravellerW : ¿dictador jaqinakaxa janiw ankaxa markanakaru juch jaquñxa qarxasipkiti? #libya #gaddafi\n@JNovak_Yemen : #jan amuyuni jaqixa Libia markanxa mayiwa markachirinakaru marka thakhinakaru mistsupxañapataki jiwaspacha nuwasirasiñasataki #AliSeh jupan arkirinakapampi#Yemen\n@Ssirgany :phusilanakampi jiwaskama nuwasiñasa mayiski, ukjamwa arkirinakaparux mayi marka thakhinakaru mistsuñanakapatakixa. #gaddafi #libya\n@evanchill : Libia marka telivisiona tuqinxa jichhakiwa Gadaffi jaqiru arkirinakapax uñsti, uñicht’ayapxiwa jan kuns sum yatisisina.\n@sate3 : http://twitpic.com/42lt4u – chiqpachansa mä wali ch’amani arsuwiwa, ukanxa jan amuyuni jan ch’amani jach'ajach'a kulir arupa uñicht’ayasa. #Feb17 #Libya\n@Arabista : ¡¡¡luqhiratawa!!!\n@artate : Gadaffin qhisphillu nayrapampixa janiw kjitiruas uñjkasmati, ¿chiqpachapuni? … http://tinyurl.com/6632g87 #libya #crazytalk\n@ChangeInLibya : nayax janiw kuns amuykti. Yanqhachiwa jiwasana achachilanakasaru amerikanunakaru jan saykatapkatayna ukata. ¿jiwasax janiw Egipto, Túnez markaktanti? #feb17\n@blakehounshell : Ch’usa ch'amaniwa amerikanunak tuqi arusitapaxa ist’asi #Qaddafi\n@sate3 : adaffi anqaxa edificiota kuntix arski ukaxa uñxasispawa #Feb17 http://twitpic.com/42lwil\n@alexlobov : ¿utjaspati mayni aka t’aqhisiñata irpsurixa?\n@ceoDanya : #Gadafixa ma luqhi jaqiwa.\n@Cyrenaican : janiw axsarapksmati, janiw kunawsas arkirimapkati.\n@ceoDanya : amuyasipKtati kuntix arskta ukja, jan ukasti kuntix markax arski ukxa! ¡yanapa munapta! ¡¡luqhiwa!!\n@lisang : nayax amuytwa pachpa amuyunakwa aka diktador jaqinakaxa apnaqapxi. Anqajankiri yatiyawi apnaqirinaxa jan walinakawa, yaqha markanakana amuyunakapaxa janiw walikiti, nayax wil wartiristwa markaxatxamaxa.\n@tomgara : uñtanipxam amerikan jaqinaka, wasitat lurapxam aka edificio usuchjata uta, kunawsatix bombartiapkta ukjatpacha. Janit chanipaxa tukuyañataki wali qullqikani? Walispawa chiqa uñicht’ayañaxa.\n@algergawi : Gaddafi árabe arsuwxa qillqt’apxañapaspawa pachpa árabe arutpacha.\n@Mustafa_Qadri : “janiw chiqakiti, Michael Jackson jupaw lunthatitu unifurme isix ukaja”, siwa Gaddafi, jaqixa: mä wantisa apasiñaxa nayan amuyuxankiwa\n@bongkersz : nayax jiskt’asktwa janit Hitler jaqix kuliraskani Youtube tuqixa kunalaykutixa #Gaddafi jaqixa juk’ampi luqhiwa.\n@TravellerW : dictador jaqinakan arsuwinakapaxa janis kunakaspaxa, janis yatiyawinaksa wawanaka waynanakax uñxapkaspa ukjamwa amuyapxi, ukjamata jan uñisisirinispa ukata tuwaqasiñataqi. #libya\n@AfriNomad : ¿Akja mä arsuwjama jakt'am #2 or #3? Akax jutiti uka pä kayun lunthatanakaxa ukjamaraki jan uñjat uñjirinakaxa? #Libya #Feb17\n@lioncub4justice : Qhipiri pacha: #Gaddafi luqhiwa #Libya\n@warrenellis : Gadaffina arsutapaxa akch’arukiw tuku, “uraqpach jaqinakawa ñanqha qullan tukjataw, sas saniwayapxi. Ukampirus, nayax Batmanatwa.”\n@thelieisacake : #Gaddafi jiwasatikixa mä yant’aniwa,#libya\naka post ukaxa mä suma khanañchawiwa 2011marana Libia Markana sartasiwipxata .\nURL to article: https://aym.globalvoices.org/2011/03/1121\n Libia Markan sartasiwinakapat yatiyawinaka, 2011n tuqit qillqaniwipawa: https://es.globalvoicesonline.org/cobertura-especial/levantamiento-en-libia-2011/\n kunawsatix jan ratuki arsunki ukata: https://es.globalvoicesonline.org/2011/02/23/libia-por-que-gaddafi-esta-retrasado/


Santiago 2 - Holy Bible [Aymara Bible 1997] - (San 2)\nMunat jilatanaca, jumanacajj Cristo Tatitusar iyawsirinacjamajja takenirus mayaqui uñjapjjañamawa.\nMay sapjjäma: Jumanac taypirutejj maynejj kori anillonacani, suma isinacani mantanini, ucat maynisti mantaniraquini thantha isini pobrëtap laycu,\nucatsti jumanacajj suma isinïqui ucaruqui sumawjaru catokt'apjjätajja: “Acqhar kont'asim” sasa, ucatsti pobrerojj: “Qhayjar jumajj sayt'asim, jan ucajj pamparus kont'asim” sapjjätajja,\nucapachajj jumanacajj jakjja ajllisipctawa, ucatsti taripirïpcasmas uqhamaraquiw tucupjjtajja uca jan wali amtäwinacamampejja.\nUcampis jumanacajj pobrenacarojj jisc'achapjjtawa. ¿Janit jumanacarusti kamir jakenacasti inac irnakayasipctamsti, uqhamarac autoridadanac nayrakatarus katatipjjaractamjja?\n¿Janit uca kamirinacasti cunatejj jumanacjjanqui uca Tatitusan jach'a sutipatjja jan walinac parlapcaraquejja?\nJumanacatejj Diosan jach'a leyipa phokhapjjäta cunjämatejj Kellkatanjja sisqui: “Jake masimarojj juma quicparjam munam” sasajja, ucapachajj waliqui lurasipctajja.\nUcampis janitejj jakenacarojj mayaqui uñjapcäta ucajja, juchwa lurapjjtajja, juchañchatäpjjaractawa Diosan leyip nayrakatanjja.\nMä jaketejj Diosan take leyipar phokchejja ucat mä juc'ac pantjchi ucqhajja, juchaniwa takpach leyitjja.\nPachpa Diosaraquiw sejja: “Janiw wachoka juchan sarnakätati.” Ucatsti saraquiwa: “Janiw jiwayätati.” Uqhamajj maynitejj wachoka juchan jan sarnakcchejja, ucampis jiwaychejja, ucajj Diosan leyipjja p'aquintjjewa.\nJumanacajj parlapjjañama, sarnakapjjañamaraquiwa cuna leyitejj khespiyat sarnakasiñ churquistu uca leyimpi juchañchatäñas laycu.\nQhitinacatejj jan qhuyapt'ayasis mayniru uñjapjjchejja, jan qhuyapt'ayasiñampi juchañchataraquïniwa, ucampis qhuyapayasirinacajja taripäwi urunjja take cuna atipjasaw mistupjjani.\nMunat jilatanaca, ¿cunataquis walejja maynitejj: “Nayajj iyawstwa” sischi ucatjja janiraqui cuna ascsa lurcchiti ucajja? ¿Uca iyawsañapasti khespiyaspati?\nSañäni, mä jilatarutejj jan ucajj mä cullacarutejj isipajj jan utjcani uqhamaraqui mank'añapasa,\nucat jumanacatjja maynejj sani: “Waliqui, janjjatasim, mank'asiraquim” sasa, ucatsti janiraqui issa ni mank'sa churcaniti ucqhajja, ¿cuna asquis uca arsutapajja?\nUqhamawa iyawsañajja, janitejj luräwinac toke uñacht'ayasqui ucqhajja, uca iyawsaña sapaquejj jiwatawa.\nInas maynejj sischini: “Jumajj iyawsañanïtawa, ucampis nayajj suma luräwinac lurtjja” sasa. Jichhajj uñacht'ayitaya jan suma luräwinacan iyawsañamjja, nayasti uñacht'ayaraquïmawa iyawsañajj-jja suma luratanacajj toke.\nJumajj iyawstawa mä sapa Diosan utjatapjja, ucsti walic lurasctajja, uqhamjja supayanacas iyawsasipcaraquiwa, ajjsarañatsa qhathatipjjaraquiwa.\nUcampis pisi amuyun jake, ¿janit amuyt'cta maynin iyawsatapatejj jan suma luräwinacampi uñacht'ayascchi ucqhajja, uca iyawsañapan jiwatätapa?\nDiosajj nayra Abraham awquisarojj iyawsañampi Isaac wawapa sacrificion loktatapatwa catokänjja.\nNiyaw amuytanjja, Abrahaman iyawsañapajj luratap tokwa uñstäna, uca iyawsañapasti phokhataraquiw tucu luratap toke.\nUqhamatwa Diosan arupan kellkatajj phokhasïna: “Abrahamajj Diosaruw iyawsäna, Diosasti ucatjj ‘Waliquiw’ sasaw catokäna.” Abrahamasti Diosan amigopa sataraquïnwa.\nUca pachparaquiw lurasïna Rahab sat jan wali sarnakeri warmimpejja. Uqham luratapatwa Diosajj aca warmiru asquit catokäna. Jupasti qhitatanacarojj utaparuw catokäna, ucatsti yanapt'araquïnwa yakha thaquinjam mistjjapjjañapataqui.


Global Voices Aymarata » Mä cubankir kullakax Donald Trump juparuw qillqat apayi · Global Voices Aymarata » Print\nMä cubankir kullakax Donald Trump juparuw qillqat apayi\nJaqukipäw uñt'ayata/apkatata 21 mara t'aqa phaxsi 2017 0:14 GMT 1\t · Qillqiri Elaine Díaz Jaqukipiri Victoria Tinta Quispe\nCategoria-naka: Latin America, North America, Cuba, E.U.A., Citizen Media, Economics & Business, Governance, Human Rights, Política, Relaciones Internacionales, Últimas Noticias, The Bridge\n“La Habana”. Flickr ukan Pedro Szekely jamuqapawa . licencia CC 2.0 license ukamp apnqatawa.\nDignidad arun uñanchäwip uñt’tati?\nTrump jilïr irpirix 16 uru saraqat mara t’aqa phaxsit kamachinak apsuwayk  ukax musparkañawa. Florida uksa thiyatx “Viva Cuba Libre” sasinw arnaqasipxi, jan ukax congresista jupax kawkhatï awikipax juttkïs uk jan kallinakapan sarnaqasin uñt’añ muni, mayni ongresistax “libertad” aru ñakaw arsuski. Ururüru urux kamachinak arsuwayk ukax Cubano Jilïr irpiritakix janiw yäqañakanti, cubano markachirinakamp yäqañanwa. Nayampix yäqañanwa.\nJach’a jach’a tukuña- ukax janiw yatiñamp wakt’kiti- irpxaruwiparux uñancht’ayawayiwa, jichhüru 16 uru saraqat mara t’aqa phaxsit 2017 yaqha arusuwi utjayawayi. Mayni jilïr irpirirux janiw cambio climático uksa arxatáwinakapatx amuyañjamakiti, kawkha markanti munat utjiripax qhan uñjkayaki, Cubarjam janiw jan walt’äwinakapxat amuyañapax mayitakaspati. Markachirin jutïr maranakan apnaqañapatak arxaykaspati, Caribe uksan jisk’a islapampix inas phuqchispa. Estados Unidos markarux cubankirinakax yäqasiwpun mayipxäna. Jichhüru 16 uru aka mara t’aqa phaxsinx uka yäqasiwiw jan utjawaykiti.\nQallta qillqataxan jiskt’äwipax akawa: Jilïr irpiri, Dignidad arun uñanchäwip uñt’tati? Dignidad ukanïñax mayni Jilïr ipiritakix jasakiwa. Kuns manq’an ukxa janiw ajllkaspati, kawkhans ikini, wawanakaparux kunampi isiyani. Markachiriwa, janiw jilïr irpirinakat digno ukham amuykaspati, kunatix khithinakarus ch’ama amyunakax wakt’i. Nayax pisinkir wila masit jutta. Jisk’a yatiqañ utan yatichirinaka, bibliotecarias, auxiliares pedagógicas, qullqichaw p’iqinchirinaka, waka uywirinaka, ukat yapump uywamp jakasirinaka. Kunapachatï mamajax kuns yatxatäta, jach’a yatxatañ utar puriñ atitatï sasin jiskt’kit ukhax kuns yatxatakiw ukampins janiw yatichiritakix sasinw jaystxa, “kunalaykutí nayax janiw pisin jakiriñ munkayäti”\nMamajan utapan wintanapax pä chita uywa aljatampiw alasïna. Ikiñajax 25 maranïxanwa. Mayïrit suxtïr kursukam yatiqañatakix sapatujax kimsakïnwa. Mayni anqaxat jutiriw playa de Guanabo ukar caramelonak jaquskiri ukhamx nayrïr kutipuniw uka samin caramelonak uñjayätxa. Paqallqürit llätunkïr kursukam panka ullaratx sum amtastxa.\nUkham qullqit pisin jakawaykt ukatx kusisit jakañx jikxatwa. Utajar khunu qullunakax muyuntatak ukat mango, tomate yapunakaw kusisiyawayitu. Pisin jakäwir utjiriniñamp atipjañatakix walja isturyanak uñstayawaytxa. Mä urux uka khunu qullu iramanjam yatiqir masinakajamp sarkasaw yatiytxa, ukax Naval de Guantánamo ukar chiqak puri. Mä jan wali yatiyäwinwa, ukjam jakañaxa. Mina chiqanakata, lamar quta, cubano pallapallan ajanunakapa, estadounidensenakan ajanunakapa, campaña utanakat qillqayäta. Pisin jakäwiw amuyañar yatichitu. Amuyatax janiw wawanakax pisin jakiriñapakit ukham amuyunak lup’iñatakixa.\nAkjam isturyanakax cubanx sapa iskinan jikxatasi. 17 uru saraq jallu qallta phaxsitx 2014 maranx Barack Obamax turkäwix jikxatasispaw sasinw uñt’ayäna. Ukampins pächasiñw yatiqtanxa. Jichhürun yatiyäwinakax yaqhip cubanunakatakix akatjamatapachanwa. Jan walir suyt’añ yatiqtanxa, askïk uk waqaychaña. Kunawsas purinini. Janiw purinkiti. Nï payllaw irxatawis purinkiti, internet munktan ukas purinkiti, nï reformas constitucionales mayktan uksa, nï qullqichäwis jilxatkiti, Socialismo sustentable, nï guanajo p’iqipas purinkiti. Reforma migratoria, carta blanca tukusiwipa, k’añaskunak utanak aljañ alaw jist’aräwikiw purini. Akanx markamp Jilïr irpirimpix jach’aptayapxarak jisk’aptayapxarakiwa, markachiripampix manunchjasiwinak jikxati, tukusiskiwa.\nJilïr irpiri, nayamp arst’am: “Yatichäwix inakiñapawa ukatx taqinitakiñapawa” janiw Bernie Sanders ukjamakiti, jumakirits juk’amp pisin jakiripxiwa, aka amtar puriñ jikxatapxi. Jilïr irpiri, nayamp arst’am: “Qullayasiñax inakiñapawa ukatx taqinitakiñapawa”. Janiw Cuba markatakik yaqha ch’axwaw utjaykatati jan ukasti, Suiza, Singapur, Irlanda, Canadá markanakatakis ukakipkarakiwa. Estados Unidos markar jan wal uñjayañataki.\nEstadunidenses markachirinakatakix sapak ch’usasiñax tukusiwa. Khitirus ukax jan walt’aykixa? Nayrïri: markaman markachirnakaparu; Carta de Derechos Humanos ) ukarus jisk’aptayiwa. Payïri, markapan jilïr irpiripataki. “Kuna kast marka jiltayaws markaman jaqinakapan tunka mayan waranq waranq jaqin isla markar ch’usasiwipax utjayaspa, Castro apellido-n jilïr irpirirux qullqiniptayaspa? Saratoga qurpasañin utan mayni jilïr irpirt pichaskir uñjtati, La Habana uksan manq’añ utanakapan manq’ luqtaskiri, estadunidenses uksat manq’anak alañ munapktä uka yapuchaskirt uñjta? Plaza de la Catedral uksan Raúl Castro  jupar souvenirs aljaskirt uñjta? José Ramón Machado Ventura  jupar qhara pachar puriñatak k’añaskur sarxataskirt uñjta? Ramiro Valdés  jupan utap Airbnb ukan qillqantat uñjtati? Miguel Díaz Canel  jupar Kentucky markachirir aeropuerto internacional José Martí k’añaskupat apaskir apasinkir uñjtati? Lázara Mercedes López Acea  terminal 3 ukan wañunakapt q’umachaski? Jaysawimarux jallällt’awa. Janiwa. Janiw estadunidense-nkirinakak isla uksan turismupat qullqichasipkiti. Marka irpir uksarux jilaw manti, jumakiw irpirjamax yataxa: camarera, yapuchiri, k’añask apnaqiri, wañunak q’umachki ukax juk’akw katuqpacha…\nGeorge W. Bush jupat remesanak ch’usasiwinak visanak suyt’ayañatakis janiw qamas katxarktati. Marco Rubio jupatakis mä jisk’a kamachinakakiwa- Kamachinakapas jan asxarkayaw q’aphiski. Estadounidense markachirir sallkhañjama. Jutïr pachax janiw jumatak askixiti. Jan ukasti markapan jichhäkis ukakiw askixa. Jilïr irpiri, kamachinakamax política ukar jach’anchayañatakikiwa ukatx jan yäqasiñatakiwa.Yaqha markanakax inas markamar alkatapstama. Cuba markax janiw lurkiti, janiw jichhürus lurañ qalltkäniti.\nURL to article: https://aym.globalvoices.org/2017/06/8864\n Flickr ukan Pedro Szekely jamuqapawa: https://www.flickr.com/photos/pedrosz/33110896832/in/photolist-SrU14A-TZGQei-T7VEzX-TJwsfm-Rr3qrd-T6awXM-UkE5KQ-S4aq9q-SkEcqi-RHXBtG-Tp2XoU-RqBGXZ-SjQn1o-TBoyfA-TQvbR5-SR6GTf-SR76uh-SjRghs-SEV5qw-SDTbLv-SFSCTM-TLZP4j-qdgvsB-SR6FmY-Sp1hvu-RCd12W-SR6G5G-TBoyV3-Tr9Zrw-SR6rG3-SjQUhw-r66qqD-Ttxhst-VjfrnP-T5YHJN-REHMKi-UmT6zW-REHN4e-9JMCTp-U6mmFq-SHkay6-SR6FYE-S1FjR5-Tra63G-SA3noy-Tpz8hE-SV12sd-Tam7iT-q4EvPc-Tw6BYW\n kamachinak apsuwayk: https://www.reuters.com/article/us-usa-cuba-idUSKBN1970EC\n Carta de Derechos Humanos: http://www.ohchr.org/EN/UDHR/Pages/Language.aspx?LangID=spn\n Raúl Castro: https://es.wikipedia.org/wiki/Ra%C3%BAl_Castro\n José Ramón Machado Ventura: https://es.wikipedia.org/wiki/Jos%C3%A9_Ram%C3%B3n_Machado_Ventura\n Miguel Díaz Canel: https://es.wikipedia.org/wiki/Miguel_Mario_D%C3%ADaz-Canel_Berm%C3%BAdez\n Lázara Mercedes López Acea: https://www.ecured.cu/Mercedes_L%C3%B3pez_Acea


Cobijanx kimsa chiqanw thakhinakx askicht'awiyapxi\nCobijanx 2 km askicht'at thakhinakw luqtawiyapxi / Jamuqa: Bolivia TV\nJichhürux 2 km askichat thakhw marka irpirinakax Cobija jach’a markan luqtawiyapxi, Pandona. Castañal, Primavera, Las Arenas chiqanakanw thakhinakx askicht’apxatayna.\n7,6 waranq waranq bolivianompiw irnaqayapxatayna, 16.000 m2 thakhiw jichhax lusanakamp phuqhantata ukhamarakiw q’awanakax sum askicht’ata. Jallu uman jalañapataki ukhamarak q’añu uman jalañapatakix irnaqayapxarakitaynawa, jichhax janiw umax jilarxaniti.\n“Jilata alcaldex (Luis Gatty Ribeiro) ñanqha phaxsikamaw aka qullqimpix irnaqani. Pandon taqit jach’a markapatakix 10 waranq waranq bolivianompiw utji” sasaw sawiyi.\n“Neoliberal amtaninakax armasipki jupanakar arxatañatakiw chhijlläwx atipawaytan, jupanakaru. Jupanakarux janiw kuns churapxirïkänti. Yaqhip chiqanakanx janiw lusanakamp phuqhantat thakhinakax utjkiti sasaw yatiyapxiti. Jilata alcalde, uka amtanakax jank’acht’añawa” sasaw arsuwiyi.\nAka maranakax irnaqatax phuqhatawa, nayrïr maranakax Jilïr Irpirix 105 utwa Cobijan luqtawiyi, qhiparux umamp thakhinakamp luqtawiyaraki sasaw tata Luis Adolfo Floresax arsuwiyi, jupax Pando irpirirakiwa.\n“Jilïr Irpirix Pandon jiltañapatakiw irnaqi. Cobijax taqit juk’amp jiltir jach’a markanak taypinw jikxatasi. Jilïr Irpirix juk’amp jiwasatak irnaqi ¡Jallalla Evo Morales jilata!” sawiyiwa.\nUka pachparakiw Evo Morales Jilïr Irpirix arsuwiyi. Jupax Castañalan mä machaq yatiqañ uta lurañatakiw qullqix churatäni sasaw sawiyi. 35 waranq waranq bolivianw marka irpirinakax 7 km thakhinak Cobijan askichayañatak churawiyapxi sasaw tata Floresax ukxat arsuwiyaraki./RAR


Génesis 26 QA97 - Uca tiemponsti mä jach'a mach'aw ucsa - Bible Search\nIsaacajj Gerar chekaruw sarawayjje\n1Uca tiemponsti mä jach'a mach'aw ucsa tokenacanjja utjäna, yakha mach'asti Abrahamajj jaccän uca urunacaraquiw utjänjja. Ucatwa Isaacajj Gerar tokeru sarjjäna, cawqhantejj filisteonacan Abimelec reyipajj jaccäna ucsaru. 2Ucanwa Tatitojj uñstäna, saraquïnwa: “Jan Egiptor saramti jan ucasti cawqharutejj nayajj ‘Kheparam’ siscäma ucqharuw kheparäta, 3jichhasti aca marcan jacascaquim. Nayaw jumampïscä, bendiciraquïmawa, uqhamarus jumaru, wawanacamampiruw take aca orakenac churä. Uqhamwa cuntejj Abraham awquimar arscayät uca arsutajjarojj phokhäjja. 4Wawanacamarusti waljaniruw tucuyä, alajjpacha warawaranacjama, take aca orakenacwa jupanacar churaraquï. Uqhamarus walja marcanacaw wawanacam toke bendicitäpjjaraquini, 5Abrahamasti nayarojj ist'araquituwa, arsutanacajjsa phokharaquïnwa, camachi arunacajjsa, leyinacajjsa, yatichäwinacajjsa phokharaquïnwa” sasa.\n6Ucatsti Isaacajj Gerar chekaruw kheparjjaraquïna, 7ucsa tokenacan jaquir jakenacasti warmipatwa jisct'apjjaraquïna, jupasti: “Cullacajjaw” sasaw saraquïna. Ajjsararaquïnwa Rebecan warmipätapa arsuñjja, suma uñnakt'anïtap laycu, Isaacasti amuyaraquïnwa ucsa tokenquir jakenacajj inampisa Rebeca laycu jiwayjjapjjaspa uca.\n8Tiemponacajj pasjjänwa, jupasti uca chekanwa kheparjjaraquïna. Ucampisa mä urojj filisteonacan Abimelec reyipajj ventanatwa uñch'uquiscäna, ucatsti Isaacarojj warmipar munart'asisquirwa uñjäna. 9Ucatsti jawsayanïnwa, saraquïnwa:\n—Ah, ¿uqhamajj Rebecajj warmimajjaya? ¿Cunatarac: “Cullacajjaw” sistasti? —sasa.\n—Inampis warmejj laycu jiwayjjapjjetaspa —sasaw lup'ïyäta, sasaraquiw Isaacajj säna.\n—¿Cunatsa uc lurapjjesta? Mä juc'ampitjja aca marcanquir cawquïri jakes inasa warmimampi iquintaracchisapäna, ucatsti jumajj uqhamat nanacarojj jucha lurayapjjetasamänjja —sasa.\n11Ucatsti Abimelecajj take jakenacaparuw saraquïna:\n—Qhititejj aca jakeru jan ucajj warmiparusa cuna ñankhsa lurani ucanacajj jiwayatäniwa —sasa.\n12Uca marasti Isaacajj uca chekaruw yapuchasïna, ucatsti mä suma cosecha apthapiraquïna, Tatitojj jupar bendicitap laycu. 13Wali kamiriw tucuwayjjaraquïna, yänacapasti waljaraquïnwa. 14Ovejanacapasa, vacanacapasa, sirvirinacapasa waljapunïnwa, filisteo jakenacasti envidiasipjjaraquïnwa. 15Cunapachatejj Abraham awquipajj jaccän ucqhajja, uca Abrahaman sirvirinacapajj uma phuch'unacwa allsupjjäna, uca khepatsti filisteonacajj uca phuch'unacjja allthapjjapjjataynawa, lak'ampi phokhantasa. 16Abimelecasti Isaacarojj saraquïnwa:\n—Aca oraket sarjjam, sintiw nanacat sipansa kamiriptjjtajja —sasa.\n17Isaacasti sarjjänwa, ucatsti Gerar sat valleruw carpapa sayt'ayasïnjja, ucanwa jacjjaraquïnjja. 18Ucatsti wasitatwa cawquïri phuch'unactejj Abraham awquipajj jaccasin allisïna uca phuch'unacjja allsuraquïna. Uca phuch'unacsti filisteo jakenacaw allthapipjjataynajja, Abrahaman jiwjjatapatjja, jichhasti Isaacajj cuna sutinactejj Abraham awquipajj uchcäna uca pachpa sutinacwa ucharaquïna. 19Mä urusti uca vallenjja Isaacan sirvirinacapajj phuch'unacwa allisipcäna, ucatsti mä walja jalsusquir uma jicjjatapjjäna. 20Ucampisa cawquïri awatirinacatejj ovejanac awatisipcäna uca Gerar vallena, ucanacasti Isaacan awatirinacapampiw ch'ajjwapjjäna, uca umasti “Nanacanquiw” sasaw sapjjaraquïna. Ucatwa Isaacajj uca phuch'urojj “Ch'ajjwaña” sasa sutichänjja, uqham ch'ajjwatätap laycu. 21Ucatsti Isaacan sirvirinacapajj wasitatwa yakha phuch'u allisipcaraquïna, ucatsti uca phuch'utjja ch'ajjwapjjaraquiquïnwa, ucatwa Isaacajj uca phuch'urojj “Uñisisiña” sas sutichänjja.\n22Isaacasti uca chekatjja jayaruw sarjjäna, ucatsti yakha phuch'u allisjjaraquïna. Cunjämatejj jan cuna ch'ajjwañas ucan utjatapatsti “Samaraña” sasaw sutichäna. Saraquïnwa: “Jichhajj Tatituw aca chekjja churistu nayraru sartañasataqui” sasa.\n23Uca chekatsti Isaacajj Beerseba sat chekaruw sarjjäna. 24Uca arumasti Tatituw uñstäna, saraquïnwa:\n“Nayätwa Abraham awquiman Diosapajja.\nJan ajjsaramti, nayaw jumampïscta.\nAbraham sirvirejja laycuw jumarojj bendicïma,\nwawanacamsa mirtayaraquïwa” sasa.\n25Uqhamasti Isaacajj uca chekarojj mä altar luräna, ucatsti Tatituruw art'asïna. Uca chekaruw carpapjja sayt'ayäna, sirvirinacapasti mä phuch'u allsupjjaraquïna.\nIsaacampi Abimelecampejj mä arust'äwiruw mantapjje\n26Mä urusti Abimelecajj Gerar chekatwa juti Isaacampi parliri. Ahuzat uqhamarac Ficol sat jakenacampi compañataw jutäna, uca Ficol sat jakesti ejercitopanjja mä jach'a jilïrïnwa. 27Isaacasti jupanacarojj saraquïnwa:\n—Jumanacanjja janiw munasiñamajj utjquiti, orakenacamatsa apanucupjjaraquistawa. ¿Cunarac jichhasti munapjjta? —sasa.\n—Nanacajj uñjapjjtwa Tatitojj jumampïscatapa, ucatwa jumampi mä arust'äwiru mantir jutapjjta. Arust'äwisti acäniwa: 29Jumajj janiw cuna ñankhsa lurapjjetätati, nanacasti janiw jumarojj cuna jan walsa lurapcäyäsmatejja. Ucatsipansa sumpunwa jumarojj uñjapjjayäsmajja, sumatacracwa qhitanucunjjapjjsmajja, jichhasti Tatitojj bendicisctamwa —sasa.\n30Uqhamasti Isaacajj mä jach'a fiesta luräna, mank'apjjäna, umapjjaraquïna. 31Khepärmanthi alwasti sartasinjja purapatwa juramento lurasipjjäna. Ucatsti Isaacajj qhitanucjjänwa, jupanacasti sumaquiraquiw sarjjapjjäna.\n32Uca pachpa ururaquiw Isaacan sirvirinacapajj jutapjjäna: “Uma jicjjatapjjta cawqhantejj phuch'u allisipcäyät ucqhanjja” sasa. 33Isaacasti uca phuch'urojj “Seba” sasaw sutichäna. Ucatwa uca marcajj jichhacama Beerseba satäsquejja.\n34Cunapachatejj Esauojj pusi tunca maranëjjän ucqhasti Judit sat warmimpiw casarasi, ucasti Beeri sat mä hitita jakena phuchapänwa. Uqhamaraquiw Basemat sat warmimpi casarasiraquïna, ucasti Elón sata yakha hitita jaken phuchaparaquïnwa. 35Aca pä warmisti janipuniw walt'aycänti Isaacampiru Rebecampirojja.


Internacional de videos de un minuto sobre medio ambiente ukar chikanchasiñatak atipt’asiwix qalltxiwa · Global Voices Aymarata\nJaqukipäw uñt'ayata/apkatata 31 Willka kuti phaxsi 2012 8:06 GMT\nAka blog ullart'apxañäni বাংলা, Ελληνικά, Malagasy, عربي, Español, 繁體中文, 简体中文, bahasa Indonesia, 日本語, English\nIII Edición de telefilmes ecológicos [en] qalltijwa. Taqpach jilanak kullakanak llatunk jilir naraninaka, mä cámara utjininakamp mä amtawimp medio ambiente videotak mä k`atan ukanakaw concursur mantapxaspa. Atiristi 300 dolares mä video lurañatak apasïni, Ukhamarak jupax 1500 dólar apasiñamp XVIII conferencia internacional sobre el cambio climático ukapmpir sarañatak yaqhanakamp yant`aniwa, akax noviembre phaxsin wakisini.\nUkar mantañatakix jumax phisqha tama [en] mayak ajlliñama ukhamarus conciencia medioambiental ukat parlañapawa. Janir 5 uru jallu qallta saraqat phaxsit qillqayasiñ phuqhacham película proyectum mä k`atan ukam qillqtanma. Ukat mä yatir jaqix 10 aski propuestanak (sapa tamat paya) ajllini ukanakaw qullq película de un minuto lurañatak qatuqapxani. Ukat 10 propuestanak mä jach`a premiotak atipt`asipxani. Khitis nayrankix sapa tamanakan ukaw atipirini. Jilpach yatiñatakix tve biomovies 2012 [en] ukan jikisma. Proyectonakax ingles, árabe, alemán, ruso jansipanst español arunakan qillqataspawa.\nMaymar atipirinakax kunayman markanakat jutapxäna, jupanakax medio ambiente uñjañataki janir 1 k’ata recursunakat ukampit arsupxäna. Jichhax kimsïr atipirinakat mä película uñjayapxama.\nNigeria28 Anata phaxsi 2018\n"Kusisitapxtanw aka 13 jaqir qhisphiyapxatapata, jupanakax wila masinakapamp jikisxapxaniwa...".\nÁfrica Subsahariana1 Willka kuti phaxsi 2017\nMissing Maps (Mapas faltantes) sutin amtax inak yanapt’asis irnaqirinakaru, tamanakaru, marka irpirinakaruw chiqancht’i.\nÁfrica Subsahariana9 Llamayu phaxsi 2017


San Lorenzo ukax papa Franciscorux wal jallallt’i · Global Voices Aymarata\nJaqukipäw uñt'ayata/apkatata 2 Qasäwi phaxsi 2013 20:30 GMT\nAka blog ullart'apxañäni English, polski, Español\nSan Lorenzunkirinakax Francisco jach’a tatakuraru jallallawayi, jupanakax jupar wali munasipki utt'ayapxatapat tata papa Francisco, Su Santidad Francisco ukax club San Lorenzo de Almagro ukan mä fans ukhamawa, Argentina markanx «cuervos» jan ukax «ciclón» ukham uñt'atawa.\nClub ukan apodopa, «cuervos» ukhamsata, janiw kuna jan walikisa. Goal.com uka paginax uka sutxatw qillqi:\nSan Lorenzo de Almagro, aka sutincht’atax janiw akatjamakiti. Cuervos, ukjam sas satax janiw jutkiti mä jamach’ita jansipanx tatakuranakat isispat juti, kha iglesia Catolica taypita, jupanakax ch’iyar isnakan ch’uqantatapxatapat ukjam satapxi, Club porteñunakax Santos ukjam uñt’atapxiwa.\nKunawsati Jorge Mario Bergoglio Iglesia católica uksat atipjawayi sas yatiskan ukhax Twitter del club San Lorenzo (@SanLorenzo) ukanx akham qillqawayi:\n@SanLorenzo: Wali kusiskayaw Institución ukatakixa nayrir Papa sudamericano ukhamaw #SanLorenzo ukatakixa.\nInstitución deportiva uksatx papa Francisco ukarux mä jallallt'aw qillqat apayi.\nUkjamakasinsti, pasiri tunka suxta uru aka achuqa tukuya phaxsita, anatt’awayapxiwa San Lorenzump Colón de Santa Fe, San lorenzunkirinalkax anatañ isispanakapamp Francisco tatakurar jallallawayapxi.\n[t_177677″ align=»alignright» width=»336″] Twitter @SanLorenzo uksan jamuq apakatata [/caption]\nJanir anatañ Santa Fenakamp qalltkasax, arsuwayapxiwa akjam sasa, (@ivannacasla) tatakurax cuervuwa:\n@Ivannacasla: Yaqha partid uñjiri, san lorenzo ukar sarañani, tatitu, papa ukar sarañani!\nMaysatx Anto Gaitan (@Ggaitan_anto), Boca Juniors ukan fansapawa, uka pilut anat’añ isispanakar mä warawaramp ukar escudunakamp uchkatawayañaw wakisiwayaspa ,sasa:\n@Ggaitan_Anto: escudon warawaranakapaw falti. #SanLorenzo #PapaFrancisco qillqantayasiwipampiw mistuwaxi @ArgEsDeBoca @HinchasXeneizes\nSan Lorenzo ukax atipt'iwa Colón de Santa Fe ukaru, 1 a 0 jall ukhama @Mrrjoness, ukanakax wali kusisitapxanawa:\n@Mrrjoness: @enunabaldosa gol del ciclón, Bergoglio ukax kusisiñ apani phunchhaw lurañataki.\nUkatx Ale Tati (@aletati2007) siwa:\n@aletati2007: #sarañani ciclón!! semana SANTA ukax sarxaniwa!!!!\nHector Pappa (@hectorPappa) tuytiyiwa Vaticano ukanx phunchhawinkasipkiwa, Felipe CQ (@FelCul) arst'arakiwa mä anatawin atipjawix papan atipjatapawa. Según Diego Mendoza (@diegol_77), San Lorenzo ukan atipjawix nayrir milagro ukax papa Franciscon atipjawipawa.


“Ist'am Israel marca: Jiwasan Tatitu Diosasti mä sapaquiwa.\n [9-10] ¿Janit yatipcta jucharar jakenacan jan alajjpachar mantañapjja? Jan sallkjayasipjjamti, wachoka juchan sarnaker jakejj janiw Diosan marcapar mantcaniti, ni yakha diosanacar yupaychirisa, wachoka juchan sarnakerisa, chacha pura jan wali sarnakerinacasa, lunthatanacasa, mich'anacasa, machirinacasa, masipjjat parlasirinacasa, sallkjañampi aparirinacasa mantapcaniti. *** Jumanacatjja yakhepanacajj uqhamäpjjaraquïyätawa, ucampis jichhajj k'omachatäjjapjjtawa, Diosarus catuyatäjjapjjaractawa, Tatit Jesucriston sutiparu, uqhamarac Diosan Kollan Ajayup tokeraqui.\n Ucampis ankäjj patiöquis ucjja janiw tupt'ätati. Uca patiosti jan judiöpquis uca jakenacaru catuyatäjjewa. Uca jakenacasti pusi tunca payani phajjsiraquiw aca Tatitun k'oma marcapjja taquisipjjani. Nayasti pani testigojj qhitasinï nayjjat parlapjjañapataqui. Jupanacasti waranka pä pataca sojjta tuncani uruw parlapjjani, luto isimpi isthapita.”\n“Cawquïri chachatejja jan ucajj warmisa ñankha ajayunïni, jan ucajj yatirïnisa, ucanacasti kalampi c'upjasin jiwayatäñapawa, ucatsti jupapacharaquiwa uca jiwäwipatjja juchanïscani.”\n Jan jumanacat cawquïris sacrificiot ninar nakhantayasa loktapjjamti wawanacamaru, janiraqui yatiri jakes tucupjjamti, janiraqui jutcan uca urunacat yatjjatañanacarusa uchasipjjamti, janiraqui laykanacasa tucupjjamti. Janiraqui c'arimpi lunthatirinacarus jisct'asipjjamti, ni yatir layka jakerusa, janiraqui ch'amacani ajayunacarus mayisipjjamti, ni jiwatanacan ajayunacaparus thakapjjamti. Tatitu Diosamarusti, cawquïri jakenacatejj uqham lurapqui ucanacajj ajjtasiyapjjewa. Tatitu Diosasti jumanac nayräjjatjja take uca marcanacarojj jakonucuwa uqham ajjtascañ luräwinacanïpjjatap laycu.\nUcjjarusti wawanacaparuwa naqhantayäna sacrificion loktasina. Ucatsti yatïnwa ajayunacaru jawsaña, uqhamarac yatirinaca apnakañsa, ucatjja utt'ayänwa ajayunacampi parlaña, uqhamarac laykasiñanaca. Tatitun nayrakatapansti luratanacapajj sinti jan walinacänwa, uqhamatwa Tatitur wali colerayäna.\nlaykasiñanacamsti k'alwa tucjäjja, janiraquiw yatiri jakenacas utjcjjaraquiniti;\nLurascaquim uca laykasiñanacamjja, uca walja laykasiña lurañanacamampisa, cunanactejj jumajj tawak urunacamatpach lurcäyäta ucanacampi, inach ucanacajj cunataquis walïscani, inach uca luratanacamampejj jakejj ajjsarascätam.\n Juparojj jaysapjjänwa, laykasiñapampiw jupanacarojj sallkjatayna walja maranaca. Ucampis cunapachatejj Felipejj Diosan jach'a cancañapat parlcäna, uqhamarac Jesucriston sutipatsa khanañchcän ucapachajja, jupanacajj uca arunacar ist'asinjja iyawsapjjänwa. Ucatsti chachanacamppacha warminacamppachaw bautisasipjjäna. Quicpa Simonaraquiw iyawsasinjja bautisasjjäna. Felipemp chicaraquiw jupajj sarnakjjäna, muspharcañ milagronaca, uñacht'äwinac uñjatap laycu. Jerusalenanquir apostolonacasti, Samaria marcan Diosan arunacap catokapjjatap yatisinjja, Pedrompir Juanampiruw qhitapjjäna. Jupanacasti Samaria marcar purisinjja, Diosar iyawsir jakenacan Kollan Ajayu catokapjjañapataquiw oración lurapjjäna. Kollan Ajayusti janïraw jupanacjjar jutcataynati. Ucatsipana jupanacajj Tatit Jesusan sutipar bautisataquïpjjänwa. Pedrompi Juanampisti amparanacapwa jupanacjjar uchapjjäna. Ucatwa jupanacajj Kollan Ajayu catokapjjäna. Simonasti uñjänwa apostolonacaru amparanacapamp mayninacar lokjjatasin Kollan Ajayu catokayatapa. Ucatsti jupajj kollk churañ munäna, aqham sasa: —Nayar uca ch'am churapjjaraquita, cunapachatï nayajj qhitjjarus amparanacajj uchcä ucqhajja, jupajj Kollan Ajayu catokañapataquiraqui —sasa. Pedrosti juparojj sänwa: —Kollkemajj jumamp chic tucuspan. Diosajj churqui ucajj, janiw kollkemp alasiñäquiti. Jumanjja janiw wact'ctamti catokañamajja, ni asquïcaractas ucataquejja. Chuymamasti janiw chekäquiti Dios nayrakatanjja. Uca ñankha amtäwimjja apanucum. Ucatsti Diosar mayisiraquim, inach jupajj perdonätam uca chuymaman jan wali lup'itamatjja. Nayajj yatsmawa juman chuymamajj sinti jucha lurañamp phokhantatawa, uqhamarac ñankha luräwinacampi ñach'antataraquïtawa. Simonasti ucjjarojj sänwa: —Jumanacajj Tatituruy mayirapipjjeta, cuntï sapquista ucanacajj jan nayjjar jutañapataqui —sasa.\n Diosasti saraquïnwa: “Aca orakenjja take casta animalanac utjpan: uywañ animalanaca, uqhamaraqui pampanquir animalanacasa, uqhamaraqui orakenjam katatnaktir animalanacasa.” Ucatsti uqhampuniw lurasïna. Diosasti take aca animalanacwa uscüna, ucatsti take cunansa sumätapwa uñjäna. Ucatsti saraquïnwa: “Jichhajj jake luraraquiñäni. Uca jakesti jiwäsar uñtasitäniwa, ucatsti kotan utjir chawllanacarusa, jamach'inacarusa, uywañ animalanacarusa, pampanquir animalanacarusa, orakenjam katatnaktir animalanacarusa apnakaraquiniwa” sasa. Cunapachatejj Diosajj jake usccäna ucapachajj jupar uñtasitwa uscüna; chacha, warmi, ucjjarusti bendiciraquïnwa: “Jichhajj wali mirantapjjam, aca orakerusti phokhantapjjaraquim, apnakapjjaraquim; take chawllanacarusa, jamach'inacarusa apnakapjjam, uqhamaraqui orakenjam katatnaktir animalanacarusa” sasa. Ucjjarusti saraquïnwa: “Jichhajj jumanacaruw churapjjsma take casta jathachiri alinaca, uqhamaraqui take casta frutanac achuri kokanaca. Take ucanacasti mank'añataquïniwa. Ucampisa pampanquir animalanacaru, orakenjam katatnaktir animalanacaru, jamach'inacarusa koranacwa churaracta mank'apjjañapataquejja” sasa. Ucatsti uqhampunïnwa. Diosasti take cuntejj lurcän ucanacan sumätapwa uñjäna. Uqhamatwa sojjtïri urojj phokhasïna.\n[9-10] ¿Janit yatipcta jucharar jakenacan jan alajjpachar mantañapjja? Jan sallkjayasipjjamti, wachoka juchan sarnaker jakejj janiw Diosan marcapar mantcaniti, ni yakha diosanacar yupaychirisa, wachoka juchan sarnakerisa, chacha pura jan wali sarnakerinacasa, lunthatanacasa, mich'anacasa, machirinacasa, masipjjat parlasirinacasa, sallkjañampi aparirinacasa mantapcaniti.\nJuanajj janiw khanäcänti; jan ucasti mä testigjama uca khanat parlañapatac qhitanitaquïnwa.\n Uca trono nayrakatansti mä suma ch'uwa kotar uñtataw utjaraquïna, mä vidrior uñtatjama. Uca trono taypinsti uqhamarac uca muytatasa, pusi jacasquirinacaw utjaraquïna, ucanacasti nayräjjarusa khepäjjarusa walja nayranacanïpjjänwa. Aca pusi jacasquirinacasti, maynïrejj mä leonar uñtatänwa, maynïristi mä orko vacar uñtataraqui, maynïristi jake ajanut ajanuni, maynïristi jalanakasquiri mä jach'a pacar uñtataraquïnwa. Uca pusi jacasquirinacasti sapa maynis sojjta chhekhancamänwa, patatsa mankhatsa nayranacamp phoksuta. Arumay ururaquiw jan samaras sapjjäna: “¡Kollana, kollana, kollana, Take ch'amani Dios Tata. Jupajj utjascapunïnwa, utjascaquiwa, jichhas utjascaquiniwa!”\nWarmimpi jumampsti enemigo tucuyapjjäma, uqhamaraqui uca warmin wawanacapampi, wawanacamampisa enemigonïpjjaraquiniwa. Warmin wawapasti p'eket takjjatätam, jumasti cayut achjaraquïta —sasa.\nUca uñjasinsti faraonajj wali amuyt'an jakenacaru, uqhamarac jupanacan wali yatiri jakenacaruw jawsayanïna, ucatsti uca jakenacajj yatiñanacapampejja quipcaracwa lurapjjaraquïna;


Tanzania: markanx swahili arut yatichasxäni janiw inglés arutx yatichasxaniti · Global Voices Aymarata\nJaqukipäw uñt'ayata/apkatata 1 Llamayu phaxsi 2015 3:05 GMT\nAka blog ullart'apxañäni Swahili, Français, 日本語, Español, Malagasy, Esperanto , 繁體中文, 简体中文, English\nTanzania markax nayraruw ñä sartañampiski, inglés aru qhipar jaytxañataki kunalaykutix markapachanx swahili tayka aru yatiqañ utanakan yatichasxäni.\nJakayakikwete marka irpirix machaq sistema educativo apsuwayi ,tunka kimsani uru anata phaxsina aka 2015 marana, programa de desarrollo National Vision 2025 wakichäwiparjama ukhamarakiw educación básica churasini 7-11marani wawanakaru, ukat primaria ukhamarak secundaria yatiqirinakatakix inakiniw yatichäwixa, ukampirus wawanakatakix janiw yant’äwinakax mara tukuyanx utxaniti.\nSasispaw jichhapiniw Africa markanx q’alpach yatiqirinakarux tayka arut yatichasispa, jani ukhama lengua extranjera uka arutak yatichatazkaspati.\nMä aruskipäwinx aru turkakipaw utjatapatx, Atetaulwa Ngatara, director adjunto de políticas del Ministerio de educación ukat Formacion profesional tuqinkirix siwa inglés arutx yatichasiskakiniw, yatiqirinak sum yatiqapxañapataki, ukampirus janiw munaskiti q’alpach materianak inglés arut yatichasiñapaxa.\nMä artículo qillqt’atanx aka cambio de política utjatapatx Facebook tuqiruw apkatatana Oliver Stegen uka jaqixa, jupasti asesor lingüístico de la organización sin fines de lugro de desarrollo del idioma tuqinkiriwa SIL International, jupax alemán markatawa, ukhamarakiw swahili aru arst’asirirakiwa, jupasti akham kunayman arunak uñist’ayawayaraki.\nNancy Petruzzi Maurer sawkasiwayarakiw:\n«Gooodmauningteacha!» No more\nJanipiniw juk’ampx Gooodmauningteacha sasa.\nPaul A Kijuuarst’awayiw swahili aruta inglés arux yatiqirinakarux robots ukaruw tukutawayi sasa:\nNayax siristwa, Oliver Stegen juparux kusakiw aka turkakipäwixa. Yatichasiñapaw kawkir aruts yatipki uka aruta. Inglés arux janiw yanapt’kistuti ñakixay ma robotxama tukuystuxa. Yatiqat markachirinakax janiw lup’ipkiti ñakijay jan yatipkchitix kuntix yatiqapkan ukxa.\nVera Wilhelmsen jupasti sarakiw janiw munaskiti taqini universidad tuqiru sarañapaxa, ukampirus taqiniw sum yatichhutäpxañapa:\nSiristwa wali kusaniwa aka yatichäwimpixa ñakijay taqini kust’apchinixa. kunatix janiw taqini secundari a yatiqawkamax puripkiti ,ukampirus yaqhipanakax janiw tukuyañkamas puripkiti. Ukhamarakiw problema-nipxaniwa ñakixay jani yatiqirinaka ni yatichirinakax wakicht’atapkiti inglés arut swahili aruru turkakipañatakixa. Ukampirus yatiñasawa ukat mistsuña, nayax wali kusa sasaw lup’ta. Ñakixay jan munaskchitix taqin universidad tuqiru sarañapaxa, ukampirus taqiniw suma yatichatañ munapxixa!\nUkampirus janiw taqini uka amtampipkiti. Steve Nicolleseñaló jupax sarakiw :\nEscuelas privadas uka yatiqaw utanakanx matricula irxatayasipxani ,ñakijay inglés arut yatichaskakchixa. Ukampirus amuyapxam político-nakax yatiqañ utanak jist’arasipxani akat nayraruxa sasaw arst’awayi.!\nEllyGudo jupax Steve Nicolle kipkraki amuyi kunjamatix político-nakax wali benificiado uñstapxani:\nNayax Steve Nicolle kipkraki amuyta. Nayax Tanzania markan jakanirxamx sapxirismaw politico-nakax wali benificiado-wa tukupxani aka machaq politica-mpixa. Kunatix clase media ukhamarak alta ukanakax nayraru uñtasaw wal sartañ munapxi, ukat wawanakaparux kawkhantix inglés arut yatichaski uka yatichañ utanakaruw qhitapxani. Ukat ukax mayninakatakix jan waliniw kunawsatix Universidad tuqiru mantañ munapkani ukhaxa ,ukampirus janiw irnaqañ jiqhatapkaspati. Akat pä tunka maranakarux, clases sociales ukanakax payar jaljtataspäwa. Tanzania markax francés-markxama mä revolución munasi.\nMuddybMwanaharakati jupax akham swahili arut sasi:\nOliver Steve jan laruyistati. Jupanakax jan wali aka tuqit sapxi. Wawapanakax inglés arut yatichaski uka yatiqañ utanakaruw sarapxi. Nanak pobre-nakasti sarasipkakiw jisk’a yatiqañ utanakaruxa ,ukat yatiqasipkakiw inglés arutxa iyaw, iyaw, jisa janiwa jisa janiwa sasa. Ukampirus jumanakan wawamanakax wali suma inglés arut arst’asipxani. Oliver wali jayan jiqhatasisktan, kunatix gobiernunx yatiyawinakax inglés arutaskakiwa.\nJosephatRugemalira sarakiwmachaq política janiw sinti jan walikiti kunjamtix jaqix amuyki ukhama:\nMunasiw wali sum ullaraña kuns kamachix sasi ukxatxa: siw swahili uka arux yatichasiniw thiyapataru ukat sarakiw inglés arux yatichasiskarakiniw thiyapataruraki (akax sañ munarakiw nivel primario ukampina). Ukat nayax siristwa machaq yatiqañ utanakaw lurasispa swahili arut yatichañataki,ukhamarakiw jichhax escuelas primarias tuqinakanx inglés arut yatichasxarakispa.\nUka pachpa articulo tuqinpachaTrendingKenya, MargaretNjeru yatiyi kawkhantix aka machaq sistemax janiw chhaqhaykiti idioma extranjero ni payir arunaksa jan ukasti sum yatiqapxañapatakiw lurasi.\nJisnaw sum sarantañapataki. Yatiqawix nayrar sartañapaw ukatakix yatichasiñapaw kawknir arut yatipki uka aruta ukhamat yatiqapxañapataki. Uraqpachanx janiw nayrarux sartapkiti siti idioma extranjero yatichasispa ukhaxa; ukhamat idiomas coloniales uka arunakax janiw africa markarux nayrar sartañapatakix yanapkiti. Siti nayraru sartañ munstan ukhax arusaw parlasiñapa. Ukampirus akax janiw sañ munkiti idioma extranjero chhaqhayaña (payir arunaka), jan ukasti sum sarantañapatakiwa utji uka turkakipawixa.\nKwameAboagyesarakiw pachaxiwa african markachirinakax arupat arsusxapxañapa:\nPachaxiw africa markan markachirinakax arusat arst’asxaña ,kawknirinakatix twi, yoruba, swahili ukat mandingo arunakasaxa. Nayrir pachanx inglés arux janiw jiwasan arusakiti ukat munasiw ikit sartxañasa ukhamat khitïtansa jiwasaxa yatiña.\nAka turkakipäwix wali ch’amaniwa ukampirus nayrar sartañasawa, sarakiw Christina Higgins:\nWali suma yatiyäwiw janichä. Jichhax wali ch’amaniwa kunjamas turkakipäwix swahili arurux lurasini yänak tuqinxa, exámenes ukat yaqhanakampinakanxa. Ukampirus turkakipäwix sinti jach’awa.


Apocalipsis 11 | Online Bible | New World Translation\nPä testigonaka (1-13)\nLlakisiñ isimpi isthapitanakajj 1.260 urunakanwa profecía arunak qhanañchapjje (3)\nTestigonakajj jiwayatäpjjewa, jiwat cuerponakapajj janiw sepulturar imatäkiti (7-10)\nKimsa uru chikatani pasatatsti jaktayatäpjjewa (11, 12)\nPayïri tʼaqesïwejj pasjjewa, kimsïri tʼaqesïwiw jutaski (14)\nPaqallqöri trompeta (15-19)\nDiosasana ukhamarak Cristopan Reinopa (15)\nOraqe tukjasipki ukanakajj tʼunjatäpjjaniwa (18)\n11 Ukatjja mä varar uñtasita* mä soqosa lawa churapjjetäna, akham sasa: “Sartam, ukatjja Diosan templopankir santuariopampi altarampi, ukan adoririnakampir midtʼam. 2 Templon santuariop anqäjjankki uka patiopsti, ukhamak jaytam, janirak midtʼamti. Uka patiojj markanakar churatawa, jupanakaw pusi tunka payani phajjsinakajj santo markarojj takichasipjjani. 3 Nayaw pä testigojarojj llakisiñ isimpi isthapit khitanëjja, ukhamat waranqa pä pataka sojjta tunkani* urunak profecía arunak qhanañchapjjañapataki”. 4 Uka pä testigojj pä olivo arbolampi pä candelabrompi sasipjjewa, oraqen Tatitupäki uka nayraqatankapjjarakiwa. 5 Maynitejj jupanakar usuchjañ munani ukhajja, jupanakan lakanakapat ninaw mistuni, ukampirakiw enemigonakapar tukjani. Maynitejj jupanakar usuchjañ munani ukhajja, ukham jiwayataw uñjasini. 6 Jupanakajj alajjpach jistʼantañatakejj munañanïpjjewa, ukhamat profecía arunak parlapki uka urunakanjja jallojj jan puriñapataki. Um wilar tukuyañatakisa oraqer kunayman plaganakampi walja kuti usuchjañatakis munañanïpjjewa. 7 Qhanañchañ tukuyapjjani ukhajja, mikʼayat* mistunir salvaje animalaw jupanak contrajj nuwasini, jupanakar atipjasaw jiwayarakini. 8 Jiwat cuerponakapajj jachʼa markan jachʼa thakipankapjjaniwa, uka jachʼa markajj Sodoma markampi Egipto markampi sasiwa, ukanwa jupanakan Tatituparojj lawar chʼakkatasajj* jiwayapjjarakïna. 9 Ukatjja kunayman kasta jaqenakasa, tribunkirinakasa, kunayman aru parlirinakasa, markankir jaqenakasa jupanakan jiwat cuerponakapjja, kimsa uru chikataniw uñchʼukipjjani. Janirakiw jiwat cuerponakapjja sepulturar imapjjañapsa munapkaniti. 10 Uka pä profetanakan jupanakar wal tʼaqesiyapjjatapatjja, oraqen jakirinakajj wal jupanakat kusisipjjani, wal fiestachapjjarakini, maynit maynikamaw regalonaksa apayasipjjani. 11 Kimsa uru chikatani pasatatjja, Diosaw uka paninirojj jaktayäna.* Jupanakajj kayut saytʼasipjjäna ukhajja, jupanakar uñjirinakajj wal ajjsarapjjäna.* 12 Ukatjja alajjpachat mä aru akham sas artʼasinirwa istʼapjjarakïna: “Akar makatanipjjam” sasa. Jupanakajj mä qenayatwa* alajjpachar makatapjjäna, enemigonakapas jupanakar uñjapjjarakïnwa.* 13 Uka horasanjja mä jachʼa terremotow utjäna, taqpach markatjja tunkïri partew* allthaptäna. Uka terremotonjja paqallq waranqa jaqenakaw jiwarapjjäna, jiltʼirinakajj wal ajjsarapjjäna,* alajjpachankir Diosarus jachʼañchapjjarakïnwa. 14 Payïri tʼaqesïwejj pasjjewa. Kimsïri tʼaqesïwejj jankʼakiw jutaski. 15 Paqallqöri angelajj trompetap tuktʼasïna ukhajja, alajjpachanjja wali jachʼat artʼasir akham arunakaw istʼasïna: “Diosasana ukhamarak Cristopan Reinopajja* jaqenakjjaruw apnaqaski, jupajj wiñayan wiñayapatakiw reyjam apnaqarakini” sasa. 16 Khitinakatejj Dios nayraqatanjja trononakapan qontʼatäpkäna uka pä tunka pusini jilïr irpirinakajja,* killptʼasisaw* Diosar adorapjjäna, 17 akham sasa: “Taqe Chʼamani Jehová* Dios, yuspäranipjjsmawa. Jumajj jakasktawa, nayratpachaw jakasktajja, jumaw jachʼa chʼamam uñachtʼaytajja, reyjam apnaqañsa qalltaraktajja. 18 Markanakajj wal colerasipjjäna. Jumasti jupanakatakejj wal colerasirakiyätajja. Jiwatanakar juzgañataki señalat tiempojj purinjjewa; esclavo profetanakamaru, santo jilatanakaru, sutim ajjsaririnakaru,* jiskʼanakaru, jachʼanakaru premio churañatakisa, oraqe tukjasipki ukanakar tʼunjañatakisa, señalat tiempojj purinjjewa” sasa. 19 Alajjpachanjja Diosan templopankir santuariopaw jistʼarasïna, ukanjja pacton* arcapas uñjasirakïnwa. Ukatjja lliju llijunakampi, arunakampi, qʼejjo qʼejjonakampi, mä terremotompiw utjäna, jachʼa chhijchhinakaw* wal purintarakïna.\n^ Jan ukajja, “mediñatak mä varar uñtasita”.\n^ Jan ukajja, “wali manqha pʼiyat”.\n^ Jan ukajja, “Diosaw jupanakarojj samana mayamp churäna”.\n^ Variante: “jiwtayasipjjäna”.\n^ Variante: “chʼiwitwa”.\n^ Jan ukajja, “uñchʼukisipkarakïnwa”.\n^ Ukasti markpachat tunka partenakar jaljatatjja, mä partepaw allthaptäna sañ muni.\n^ Jan ukajja, “Gobiernopajja”.\n^ Jan ukajja, “ancianonakajja”.\n^ Variante: “sutimat jiwtayasirinakaru”.\n^ Variante: “granizow”.


Deuteronomio 17 - Holy Bible [Aymara Bible 1997] - (Deu 17)\n“Jan jumanacajj Tatitu Diosamarojj sacrificion loktapjjamti ni cuna usuchjat vacanacsa ni ovejanacsa, ucanacasti Tatitu Diosataquejj ajjtascañawa.\n“Cawquïri marcanactejj Tatitu Diosamajj churapcätam uca marcanacantejj cawquïri jakesa, warmisa Diosaru ñankhachäwinac lurani uqhamaraqui suma arust'äwipsa p'aquintaraquini,\nUcattï cawquïris yatini ucqhajj sum ucanacjja yatjjatapjjam; ucattejj chekpachan uca ñankha luräwejj Israel marcan luraschïnjja,\nucatsti uca lurir jakerojj marcan tribunalap nayräjjaruw apapjjäta, kalampi c'upjasin jiwayatäñapataquiw juchañchapjjaraquïta.\n“Jiwayatäñataquisti juchañchasiraquiniwa cunapachatejj pani jan ucajj quimsa testigonacajj khanañchapjjani ucapacha, ucampis mä sapa testigon khanañchatapampejj janiw qhitis jiwayatäñataqui juchañchatäñapäquiti.\nTestigonacaw uca juchañchat jakeru kalanacampi c'uphantañjja kalltapjjani, ucjjarusti take marcpach jakenacaraqui. Uqhamwa uca jan wali luräwinacjja jumanac taypitjja tucjapjjäta.\n“Cawquïri ch'ajjwanacatejj ch'amäni uñjañajj, cuna jiwayasiñjjatsa, nuwasiñjjatsa, janchi usuchjasiñjjatsa cawquïri cuna jan walinacas marcaman utjani ucqhajj sarapjjätaw cawquïri chektejj Tatitu Diosamajj ajllisqui uca chekaru,\nucatsti parlt'asipjjam levita sat sacerdotenacampi, uqhamaraqui cawquïri juezatejj uñjañapäqui ucaru uca ch'ajjwanacjja yatiyapjjaraquim. Ucatsti jupanacaw uñjapjjani uca juchañchañ tokenacatjja,\nucatsti jumanacaraquiw phokhapjjaraquïta jupanacan arsutanacaparu phokhasa.\nTake ucanacjja cunjämtejj jupanacajj sapcani uqhamarjamaraqui lurapjjam, cawquïri arsüwinactejj jupanacajj khanañchapqui uqhamarjama jan cunsa maysaru uñtayasa.\nUcampisa cawquïritejj jach'a jach'a tucuñampi ucanac lurani, uqhamaraqui Diosan sirvirip sacerdoterusa jan ist'caraquiniti, ni juezan arsutaparusa, uca jakesti juchañchasin jiwayatäniwa. Uqhamatwa jumanacajj ñankha luräwinacjja Israel marcana tucjapjjäta.\nCunapachatejj marcanquir jakenacajj ucanac yatipjjani ucqhajj takeniw ajjsarapjjani, ucatsti jach'a jach'a tucuñanacjja apanucupjjaraquiniwa.\n“Cunapachatejj Tatitu Diosamajj churapcätam uca oraker mantapjjäta, ucatsti catuntapjjäta uca orakenaca, ucan jacapjjaraquïta ucapachajj janiw sapjjätati: ‘Nanacajj mä reyinïñ munapjjta, nanacaru apnakañapataqui, cunjämatejj take yakha marcanacajj reyinïpqui uqhama’ sasa.\nMarcaman reyipatjja uchasipjjätaw cawquïri jilamarutejj jumanac taypita Tatitu Diosamajj ajlliscani ucaru. Janiw mä yakha marcat jutir jakerojj reyit uscusipjjätati, jan ucasti marca masimaruw reyit uscusipjjäta.\nUcatsti uca reyejj janiw walja caballonacanïñapäquiti ni jakenacsa Egipto marcarojj qhitañapäquiti caballeriap yapjjatañataquejja; Tatitu Diosasti jumanacarojj sapjjtamwa: ‘Jan mayampis uca thaquinjam cuttapjjamti’ sasa.\nJaniraquiwa uca reyejj walja warminacanïñapäquiti, jan jupan Tatitu Diosat jithektañapataqui, ni walja kollkenïñapäquisa ni walja korinïñapäquisa.\n“Cunapachatejj reyejj tronoparu kont'asini ucapachajj aca yatichäwinacat mä copia kellkayasini, levita sacerdotenacan kellkat libropata.\nUcatsti jupampi chicpunwa uca kellkatanacjja apnakasini, take jacäwi urunacapanaracwa leet'asiñapäni, uqhamata Tatitu Diosaparu yupaychaña yatekañapataqui, uqhamaraqui ajjsarañapataqui take uca yatichäwinacaru, uqhamata uca camachi arunacarjama sarnakañapataqui.\nUqhamata jan jupajj jach'a cancañani jilanacap taypina tucuñapataqui ni uca camachi arunacatsa jithektañapataqui. Uqhamatsti jupasa, wawanacapasa walja maranacaw Israel marcarojj apnakapjjani.


Jumanacajj uñjapjjtawa, Diosajj jakerojj catokewa luräwinacap tokeraqui, janiw iyawsatap laycuquiti.\nUcampis Jesusajj wasar chekanacaruw sarjjäna, uca chekansti oración luräna.\nNayasti sum yattjja, Diosajj cuna suma luräwinactï jumanacampi kalltqui ucanacajj lurascaquiniwa, Jesucriston jutañapcama.\nUcjjarusti Tatitu Diosajj saraquïnwa: “Janiw walïquiti jaken sapaquïñapajja. Nayajj jupataquejj mayni jupampi chica jaquiri, uqhamaraqui yanapt'iri lurarapï” sasa.\ninampis jan janc'a jutquirista, jumajj yatiñamawa Diosan familiapjama cunjäma sarnakañamasa Diosan cheka arunacap catjjäsqui arjjatcaraqui uca iglesiana.\nAcajj Marian carpintero yokapaquïchejjaya. Jilanacapasti Jacobo, José, Judas, Simón. Cullacanacapasti jiwasanacamp chicaraquiw jacasipcaraqui —sasa. Ucatwa jupanacajj Jesusar jan yäkapcänti.\nUqhamajj jilatanaca, nayraru sarantasipcaquim cuna yatichäwinactejj naya quipca, uqhamarac carta toke yatichapcsma uca yatichäwinac jan armasisa.\nTatitun Jacobo jilaparuquiw uñjaractjja, ucat juc'amp apostolonacarojj janiw uñjcti.\nTake acapach orakenwa nayarojj jach'añchapjjetu, uqhamaraquiwa take chekanacan incienso naqhayapjje nayar jach'añchasa, ucatsti k'oma ofrendanacrac loktapjjetu.\nJan ajjsaramti, nayaw jumampïscta, jan ajjsaramti, nayäsctwa juman Diosamajja. Nayaw ch'amañchascäma, nayaraquiw yanapascäma, atipjiri amparajjampiraquiw uywascäma.\nYatichapjjaraquim take cuntejj nayajj jumanacar yatichapcsma ucanaca phokhaña. Amtasipjjapunim, nayajj sapürupuniw jumanacampïscta acapachan tucusiñapcama.”\n Ucjjarusti Jesusajj juparojj sänwa: —Khanacwa sisma, qhititejj jan wasitat nascani ucajja, janiw Diosan reinopjja uñjcaspati —sasa. Nicodemosti ucjjarojj jisct'araquïnwa: —Uqhamasti, ¿cunjämrac mä chachajj chuymanëjjasinjja wasitat nacispa? ¿Taycapan puracaparuti wasitat mantaspa naciñataquejja? —sasa. Jesusasti ucjjarojj saraquïnwa: —Khanacwa sisma, qhititejj umampita Ajayumpita jan nascani ucajj, janiw Diosan reinopar mantcaspati.\nTakenimpis suman sarnakasiñ thakapjjam, k'oma jacañan sarnakasa, jan ucampisti janiw qhitis Tatitur uñcatcaspati.\nDiosar iyawsirinacasti waljanïnwa. Jupanacasti mä chuymaquïpjjänwa, mä amtañaniquiraqui. Cunanacapatejj utjcäna ucanacatjja janiraquiw qhitis siscänti: “Nayanquituwa” sasajja, jan ucasti take cunanacapas takenincänwa.\nNayasti sapjjsmawa, qhititejj warmiparu jan wachoka juch lurquipana apanucojja, ucat yakhampi casarasiraquejja, uca jakejj wachoka juchwa luri. [Uca pachparaquiw jaljtat warmimpi casarasirejja wachoka jucha luraraqui.]\n“Mayni jaketejj mä chacha masipampi warmimpjama iquintani ucasti panpacha jiwarayatäñapawa, jupanacpacharaquiwa jiwatapatjja juchanïsipcani, uca k'añu luräwi lurapjjatap laycu.\nCh'amañcht'asipjjam, sayt'asipjjaraquim, jan ajjsarapjjamti ni sustjasipjjamsa jupanacampi nuwasiñataquejja, Tatitu Diosamaw jumanacampïsqui uca laycu, janiraquiwa jaytapcätamti ni apanucupcätamsa.”\nWawanacajja, wasitampiw jumanac laycojj t'akhesiñan jicjjatasta, cunjämatejj mä taycajj wawachasiñataquejj t'akhesi uqhama, t'akhesiscaquipunïwa Cristojj jumanac taypin sayt'añapcama.\nCuntejj walja testigonacan nayrakatapan arsuri ist'quista ucjja, qhitinacatejj churañjamäqui, uqhamarac mayninacarus yatichirjamäqui ucanacarojj uca pachpa arunacampi ewjjt'am.\nCunjämatejj janchejj jan ajayumpejj jiwatajja, uqhamaraquiwa iyawsañajj jiwata, cunapachatejj jan suma luräwinacampi uñacht'ayasqui ucqhajja.\nNayasti saracsmawa, jumajj Pedrötawa, nayasti aca kaljjaruw iglesiajj sayt'ayasï, ucarusti janiraquiw jiwañan munañapas atipcaniti.\n “Jilamatejj cuna jan wals lurätam ucajja, jupampi sapa pur parlt'am, saraquim cuna jan waltejj lurctam uca. Uca ewjjt'amarutejj ist'ätam ucajja, jilamampejj sumancthapjjtawa. Janitejj ist'cätam ucasti, mä pani jan ucajj maynimpsa jawsasin saram cuntejj parlcäta ucajj jupanacan ist'atäñapataqui, testigöpjjañapataquiraqui. Janipuni jupanacarus ist'cjjani ucasti iglespachar jawsthapim, ucat janiraqui jupanacarus ist'cjjani ucasti, Diosar jan iyawsquis uqhamaru uñj-jjapjjam, jan ucajj impuesto cobrir uñisita jakerjamasa. “Khanacwa sapjjsma, cuntejj jumanacajj acapachan chint'apcäta ucajja, alajjpachan chint'ataraquïniwa; cuntejj jumanacajj acapachan jararapcäta ucajja, alajjpachan jararataraquïniwa.\n Take cunsa Criston munañaparuw uchawayi, uqhamaraqui iglesian p'ekëñapataquejj Cristo pachparuraquiw uchawayi. Uqhamajj iglesiajj pachpa Criston cuerpopawa, Cristojj take cunawa, Cristojj take cunwa phokt'araqui.\nChachajj warmin p'ekepawa, cunjämatejj Cristojj iglesian p'ekepäqui uqhama. Cristojj iglesian khespiyiriparaquiwa; iglesiasti jupan cuerpoparaquiwa.\nJilatanaca, Jesucristo Tatitusan sutipjjaruw achict'apjjsma, maya amtañaniquïpjjam, jan jumanac taypin yakhachasiñajj utjcpanti. Jan ucasti, mä wawac sarnakasipjjam; mä sapa amtañani, mä chuymaniquiraqui.\nCunapachatejj Kollan Ajayojj jutcani ucqhajja, jupaw take cunatejj chekäqui uca yatichapjjätam. Janiraquiw jupa pachpat parlcaniti, jan ucasti cuntejj ist'qui ucwa sani, yatiyapjjaraquïtamwa cunanacatejj pascani ucanacsa.\nJesusajj saraquïnwa: —Nayätwa thaquejja, chekasa, jacañasa. Naya tokequiw Awquin ucar puriñajj utji.\nJumanacajj ist'apjjestawa: ‘Sarjjäwa, ucatsti wasitampiw jutä jumanacampïñataqui’ siri. Chekpachantejj munasipjjetasmajja: ‘Awquin ucaruw sarascta’ uc siri ist'asinjja cusisipjjasamänwa, jupajj nayatsa juc'ampïtap laycu.\n“Jan mä chachampejj warmimpjama iquintamti. Uqham chachapur iquintañajj sinti jan wali k'añu luräwiwa.